“Aka regalojj wali sumapuniwa janipuniw ukham katoqerïkti”\n¿Kuna arutsa liytʼäta? Acholi Afrikáans Albanés Alemán Amárico Armenio Aucano Aymara Azerí Azerí (alfabeto cirílico) Bashkir Batako karo Batako toba Baulé Becol Biak Birmano Bislama Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chol Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Digor Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Galés Garífuna Georgiano Griego Guaraní Gun Hausa Hebreo Hiligaynon Hindi Holandés Húngaro Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kaonde Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Letón Lhukonzo Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Mam Mambue-Lungu Mapudungún Maratí Maya Mazateco de Huautla Mongol Ndebele (Zimbabue) Nepalés Nias Niueano Noruego Nyaneka Náhuatl (Guerrero) Náhuatl (Huasteca) Náhuatl (norte de puebla) Oromo Osético Otetela Pangasinán Panjabí Papiamento (Aruba) Papiamento (Curazao) Persa Pidgin de las islas Salomón Polaco Ponapés Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Quichua de Imbabura Rarotongués Rumano Runyankore Ruso Samoano Sango Saramacano Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tetun Dili Tigriña Tivo Tojolabal Tok pisin Tongano Tseltal Tsonga Tsotsil Tsuana Tumbuka Turco Twi Tártaro Ucraniano Uhobo Umbundú Uruund Vendal Vietnamita Wallisiano Waray-Waray Wayuunaiki Xhosa Yao Yoruba Zandé Zulú Árabe Ñanya Ñemba\nNAYRÏR JANAN PʼEQEÑCHÄWIPA | ¿KUNJAMASA MÄ SUMA REGALOJJA?\nSasaw 13 marani mä tawaqetajj säna, juparojj mä anoqallu regalapjjäna. Mä empresani warmejja, “tawaqetäkayat ukhajj tatajajj mä computador regalitäna, ukaw jakäwejj mayjtʼawayi” sasaw saraki. Mä chachajja, “esposajajj mä mara casarasipjjatajj amtañatak mä tarjeta lurkatayna ukajj wali suma regalopunïnwa” sasaw saraki.\nSapa maraw walja jaqenakajj mä amigoparu jan ukajj mä familiarapar mä suma regalo churañatakejj wal chʼamachasipjje. Waljanirakiw khitirutï mä regalo churki ukar gustaspa uk munapjje, kunjamtï qalltan parltʼaniwayktan ukhama. ¿Jumajj mä suma regalo churañ munasmati, jan ukajj katoqañcha munasma?\nJaqenakajja, maynir mä regalo churañsa jan ukajj katoqañsa wal munapjje. Ukhamatwa khititï katoqki ukasa, ukhamarak churki ukasa wal kusisipjje. Biblian akham siwa: “Katoqañat sipansa churañanwa jukʼamp kusisiñajj utji” sasa (Hechos 20:35). Cheqansa, maynir mä regalo churktan ukat wali kusisit katoqtʼasistu ukhaw jukʼamp kusistanjja.\nRegalos kusisita katoqasiñapatakisa jiwasas kusisit jikjjatasiñatakisa, ¿kunsa lursna? Janitï mä suma regalo churañ puedksna ukhajja, ¿kunsa maynir kuntï munki uk regalañatakejj lursna?


Blogs ukan phunchäwipa: México- Markachirinaka, yanqhachäwinaka ukhamarak blogs ukampi · Global Voices Aymarata\nJaqukipäw uñt'ayata/apkatata 30 Lakan phaxsi 2011 13:31 GMT\nAka blog ullart'apxañäni English, Italiano, Malagasy, عربي, Español\nNayrirjam sidi Blogs phuchawisatakix aka 2011ni maranx ajllisiwa México marka, mä marka wali nuwasiñanak utjatapata. Ukampirusa uñjasiwa México markan utjatapa walja jiwasanakar yanapirinaka khitinakatix yanapstu aka yatiyaw nayrar ch’amanchañataki. Ukhamarakiw waljpacha bloggers, ukhat juk’am uñt’atanakax ukan jiqhatasipxi Mexico markana,suyantasktanwa bloggers irnaqirinaka aka markanakana Guadalajara markat, Monterrey markat,\nPuebla markata, Toluca markata, ukhamaraki Juárez uka markatsa ukampirusa suyasktanwa yaqha anqax markankir irnaqir jaqirinakarusa. Qanachtanwa partisipirinakarux janiw jani satapktati bloggers ukat blogs ukanakarux jay sapxani uñist’ayasa akatakiw sasax, kawkir blogs ukhamaraki blogger ukanakax chikanchasipxaspawa.\nkhaysa Mexico markat nuwasiwinakatx,kuntix sutinchtan «Wila wartawi narkutrafiku uka» amuyayiwa jiwasan jan kuns yantanti uka ukhamaraki jilir irnaqirinakarus parlañataki akatxa.\nChikanchasitat tukxasasti wakt’ayasxaniwa ukhamarak kuntix lurskan ukanas uñist’ayasxani publikañataki mä post Global Voices ukana. Uñjasa kawqha partisipantinakas uktji ukarjama post apkatañatakji. Kuna siktasinaksa jumanakax sarapxasma correopuñjiri kaukirtix nayraqat uñist’aytanxa ukaru,ukhamarakiw blogs ukan phunchawipxa uñjapxasmaxa kunjams sarantatana ukxa : Colombiana, Ecuadorana, Venezuelana, Perú ukana.


Qhitintejj munasiñajj utjqui ucajj llamp'u chuymaniwa, suma jakewa, janiw envidiasirïquiti, janiw jach'a jach'a tucurïquiti. Janiw cuna jan walsa lurquiti, janiraquiw cunsa jupataquiqui munirïquiti, janiw colerasquiti, janiraquiw colerasitapsa imjjäsisquiti. Janiw cunatejj jan walïqui ucatjj cusisiñ yatquiti, jan ucasti cunatejj chekapäqui ucat cusisiñ yati. Take cun t'akhesi, take cun iyawsi, take cun llamp'u chuymampi suyt'araqui.\njumajj uca ofrendama altar nayrakatar jaytawayasinjja, jilamampi sumancthapiri saram, ucatsti cuttanim uca ofrendam altaran churañataqui.\n¿Jan ucajj Diosan munasiñapjja, jan tucusquir llamp'usiñapsa janich yäkcta? Chekpachansa uca Diosan llamp'u tucutapajja juman take ucanac arrepientisisa apanucuñamataquiwa.\nUcampis Kollan Ajayun luräwipajja acanacawa: munasiña, cusisiña, samaraña, llamp'u chuymanïña, takempis sumancaña, qhuyapayasirïña, take cunansa phokherïña,\nAsqui jakejj mutuyitpan, suma jakejj tokenoketpan, ucanac catokañataquejj janiw jaltcäti; mutuycatpachas Tatitut mayisiscaquïwa.\nMä jakenjja suma chuymanïñapawa munasi; apjasiri jakëñata sipansa, juc'amp asquiwa pobre jakëscaña.\n Ucatpï ch'amacht'asipjjañamajja iyawsatanacamarojja suma luräwinacampi yapjjatapjjañamataqui; suma luräwinacarusti amuyt'asiñampi; amuyt'asiñarusti, jumanacpach suma sarnakañampi; jumanacpach suma sarnakañarusti, llamp'u chuymampi; llamp'u chuymanïñjjarusti, Diosar munañampi; Diosar munañarusti, jilapurjam sarnakañampi; jilapurjam sarnakañarusti, munasiñampi.\nAca tawakosti walicjamaquïnwa Hegai sat chachataquejja, ucatsti munasiñapwa jicjjatäna. Ucampis Hegai chachajj churänwa k'apquir kollanaca jiwaquïñapataqui, uqhamaraquiwa suma mank'anaca churaraquïna, ucjjarusti real sat palacion uywata pakallko warminaca churaraquïna, jupanacampiraquiw irpayaraquïna warminacan palaciopancqui uca suma utanacaru.\nSumancapjjam, maynit maynicama qhuyapt'ayasirïpjjam, perdonasirïpjjaraquim maynit maynicama, cunjämtejj Diosajj jumanacaru perdonapjjtam Cristo toke uqhama.\nJupajj yatiñampiwa parli, ucatsti munasiñampiw yaticharaqui.\n1 Pedro ٣:٩\n Noemí warmisti juparojj saraquïnwa: —¡Diosasti juparojj bendizpan! Jupasti jichhajj jiwasarojj sum uñjistu, cunjämatï nayrajj jiwirinacampi lurcäna uqhama. Uca jakesti jiwasan familiasawa, ucatwa jiwasaru khespiyañapajj wact'i. Rut warmejj ucjjarojj sänwa: —Jupasti nayarojj situwa: ‘Irnakascaquim uywatanacajjampi chica cosecha apthapiñcama’ —sasa.\nBooz chachasti juparojj sänwa: —¡Diosasti jumarojj bendispan! Jichhasti nayarojj uñacht'ayistaw cunja munasiñamas utji jiwquis uca chachamataquejja. Jumasti chachasiñ munasajj nayat juc'amp wayna jake thakasisamänjja, jan cunanïpasa, kamirsa; ucampis janiw jumajj uqham lurctati.\nJaniw jupanacajj ist'aña munapcänti, ni cuna jach'a luräwinactejj jupanac laycu lurcta ucsa amtañ munapcänti. Jupanacajj chuymanacapa kalarayasisajja mä jilïrwa ajllisipjjäna Egiptoru wastatampi esclavöñaru irpañapataqui. Ucampis jumajj juchanac pampachasiri Diosätawa, mä suma qhuyapayasiriraqui, c'achaquiraqui colerasiñataqui, uqhamarac wali munasiriraqui, ucatjja janiw jaytanucctati jupanacarojja.\nTatitojj jach'añchatäpan, jupajj llaquisiñ urunacajjanjja, munasiñapampiw muspharcañanac lurarapitu.\n Tatitur jach'añchapjjam, takpach jakenaca, jupar art'asipjjam, takpach marcanaca: qhuyapayasiñapajj jiwasanacatac wali jach'awa, asqui cancañapajj wiñayawa. ¡Tatitojj jach'añchatäpan!\n“Saram, ucatsti Jerusalén marcaru parlanim; jach'at art'am sum ist'apjjañapataqui: ‘¡Aqham siw Tatitojja! Amtasisctwa, cunapachatejj tawaköcäyätajj ucapachajj take chuymaw nayataquïyätajja, cunapachatejj jumajj nayan warmejja tucjjäyätajja ucapachasti nayarojj wali munasiraquïyästajja, wasaranjamracwa nayarojj arcanïyästajja, cawqhantejj jan cunas achqui uca orakenjama.\n¡Jumanacasti Tatitu Diosamar cuttjjapjjam, isinacama ch'iyanokcamayjja, chuymanacamaya ch'iyanokapjjamjja! Tatitojj munasiriwa, qhuyapayasiriraquiwa, paciencia chuymaniwa, munasiñapas jach'araquiwa; cuna mutuyäwetejj utjqui ucsa, jiwasatjja jayar apanucjjañataquisa.\n Ucatsti, oracionapanjja Tatitumpiw parläna aqham sasa: — Uñtam, Tata, nayajj cunapachatï orakejjancascäyäta ucqhajj aqham pasañapjja yatipuniyätwa. Ucatwa Tarsis marcaru jaltjjayätjja, ucampis nayajj yattwa jumajj qhuyapayasiri Diosätama, janirac janc'a colerasirïtamsa, wali munasiñanïtam laycojja; mä mutuyäwi apayaniñataquisa yatiycta ucasa amthapisjjtawa uca mutuyäwejj jan lurasjjañapataqui. Ucatwa, Tatay, mayt'assma jacañajj apakjjañamataqui. Jiwjjañaw sumajja jacañat sipansa.\nUca islan jaquirinacasti wali sum catokapjjetu. Jupanacasti mä jach'a ninwa phichapjjäna, thayampi jallumpi puritap laycu. Ucatsti takeniruw jawsapjjetu: “Jutapjjam, ninar jac'achasinipjjam junt'urasipjjañamataqui” sasa.\nCawquïr tawakorutejj nayajj siscä: ‘Wacullamat umay umt'ayita’ sasa, ucatsti jupajj saraquitani: ‘Acajj umt'ascaquim, camellonacamarus umart'ayaraquï’ siscani, ucäniw jumajj Isaac sirvirimataqui ajllcta uca warmejja. Uqhamatwa nayajj yatëjja uywirejjar jumajj qhuyapayatamjja” sasa.\nTake ucanacsti uñacht'ayapjjaractwa suma sarnakatanacajjampi, cunatejj chekäqui uc uñt'apjjatanacajjampi, llamp'u chuymanïpjjatajjampi, suma chuymanïpjjatajjampi, uqhamarac Kollan Ajayojj nanacampïtap laycu chekpach munasiñanïpjjatajj laycuraqui,\nUcampis cunapachatejj Khespiyir Diosajj qhuyapayasiñapa, munasiñapsa take jakenacaru uñacht'ayistojja,\nucatsti Diosat mayisïna: “Abraham uywirejjan Tatitu Diosapa, jichhajj jumaquiy yanapt'ita, uywirejjampisti sumaqui uñjayita.


Colosenses 3 - Holy Bible [Aymara Bible 1997] - (Col 3)\nUqhamajj jumanacajj Cristomp chica jacatatjjapjjsta ucajja, alajjpach yänacay thakapjjam, cawqhantï Cristojj Diosan cupëjjapan kont'atäquis ucanaca.\nAlajjpach yänacat lup'ipjjam, jan acapach yänacatjja.\nJumanacasti Cristomp chicaw jiwjjapjjta, jichhasti jumanacan jacañanacamajj Cristomp chicäjjewa Diosan nayrakatapana.\nPachpa Cristow jiwasan jacañasajja. Cunapachatejj jupajj uñstancani ucqhajja, jupa chicaraquiw uñstapjjäta, khapak marcapansti jupampïpjjaraquïtawa.\nUca laycuraquiw Diosan jach'a mutuyäwipajj juti, qhitinacatejj jupar jan ist'apqui ucanacjjarojja.\nJumanacasti acanacjja lurapjjaraquïyätawa nayra jacañanacamanjja.\nUcampis jichhajj apanucjjapjjam take acanaca: colerasiñanaca, janchin munañanaca, uqhamarac jan wali arunaca.\nJan jumanacajj c'arintasipjjamti, nayra jacäwinacamsa, luräwinacamsa apanucjjapjjsta ucajja.\nJichhasti machakat isthapitäpjjtawa, uca machakar tucuñasti sapürunjamaraquiw juc'amp machakar tucus sarasqui Diosan munañaparjama, uca Diosaraquiw uca machakar tucuñjja luri, jupar sum uñt'añascama.\nJaniw jichhajj utjcjjeti judiöñas, griegöñasa; circuncidatäñasa, jan circuncidatäñasa; jaya jakëñasa, jan amuyt'anïñasa, esclavöñasa, jan ucajj khespiyatäñasa; jan ucasti Cristow take cunajja, jupajj take cunancaraquiwa.\nDiosajj jumanacarojj munapjjtamwa, jupancapjjañamataquiw ajllisipjjtam. Uqhamajj qhuyapayasiñampi, suma jakëñampi, jisc'ar tucuñampi, llamp'u chuymanïñampi isthapitay sarnakapjjam.\nUcatsipansa wali munasiñanïpjjam, munasiñasti mayaruw tucuyi, take cunsa phokharaquiwa.\nDiosan sumancañapay chuymanacamanjja jumanacarojj apnakpan, Diosasti uca amtäwimpiraquiw jawsapjjtam mä cuerpo tucupjjañamataqui. Ucatsti yuspagarapjjaraquim.\nCuntejj lurapjjäta, uqhamarac arsupjjäta ucanacjja Tatitun sutiparu lurapjjam, Dios Awquir yuspagarasa Jesucristo toke.\nWarminaca, chachanacamaru ist'apjjam, uqham lurañanacamaraquiw Diosanquirjamajj wact'apjjtam.\nChachanacasti warminacamarojj munapjjaraquim, janiraqui jupanacataquejj khorüpjjamti.\nWawanaca, awquimar taycamarojj take cunansa ist'apjjapunim, uca lurañasti asquiw Dios nayrakatanjja.\nAwquinaca, jan wawanacamampejj sinti khorüpjjamti jan jupanacan mayjt'asipjjañapataqui.\nCuntejj lurapjjät ucjja lurapjjam take chuymampi, Tatitutaquis lurapcasma uqhama, jan jakenacatacjamajja.\nYatipjjaractawa, Tatitojj jumanacan luratanacamatjja mä herencia churapjjätam, jumanacasti Cristoruw sirvisipctajja, juparaquiw chekpachansa Tatitojja.\nUcampis jan wali lurirejja jan wali luratapatjja pago catokaraquini. Diosasti takeniruw uñji, janiraquiw qhitirus yakhachcaspati.


Machaq amtawinak warminakar ñanqhachawinakax chhaqhañapatak ch'amanchapxi | Radio San Gabriel\nMachaq amtawinak warminakar ñanqhachawinakax chhaqhañapatak ch'amanchapxi\nMiércoles, Junio 12, 2019 - 16:35\nJichhurunakax warminakar ñanqhachawinakax utjaskakiwa. Ukhamakipanx El Alto markanx Secretaria Municipal de Seguridad Ciudadana uka kipkaraki Gregoria Apaza tuqin irnaqirinakax mayachasiwayaptwa sawayapxiwa, ukhaman warminakar ñanqhachawinaka aru tuqisa, nuwaña tuqisa jan ukax juk'ampinak tuqisa tukhataxañapataki.\nUkampis jichhurux aka EL Alto markanx piquta jalanaqt'ayawayapxi. Ukanx warminakasa ukhamarakiw chachanakasa anat'awayapxi. Uka tuqix warmis chachas askinx apasnaw ukaw uñacht'ayata aka amtawimpix sasinaw arsuwayapxi.


Bible in one year - Aymara Bible 1997 - May 29\n1. Tironquiri Hiram reyejj cunapachatï yatïna Salomonaru reyit utt'ayapjjatapa, David awquipa lanti ucqhajja, yatiyirinacapwa qhitäna Salomonan ucaru, Hiram reyejj Davidarojj munapunïnwa uca laycu.\n2. Ucatsti Salomonajj qhitänwa Hiram reyir aqham sañapataqui:\n3. “Jumajj yattawa, David awquejjajja, Tatit Diosapataqui mä templo sayt'ayawayañataquejj janiw ch'amanïcänti, guerranaca utjatap laycu, Tatitun uñisirinacaparu atipjañapcama.\n4. Ucampis jichhajja Tatitu Diosajjajj sumancañwa take chekana churistu, ucatsti janiw utjcjjestuti uñisirinacasa, ni jan walt'añanacasa.\n5. Ucatsti jichhajj mä templo Tatit Diosajjataqui luraña amtasta, ucasti cunjämatï Diosajj arscäna David awquejjampi, cunapachatï siscäna wawaparu jupajj reyit uchaña awquip lanti, uca wawapajj Diosan sutiparu mä templo lurayañapataqui.\n6. Jichhasti cedro lawanacaya qhuchhuyarapita Líbano ucata. Nayan sirvirinacajjajja yanapaniwa juman sirvirinacamaru, nayasti pagascämawa kawkhtejj mayquitäta sirvirinacamana luräwinacapata, jumajj sumwa yattajja nanacatjja janiw qhitis maderjja suma qhuchhuña yatquiti sidonio jakenacjamajja” sasa.\n7. Cunapachatï Hiram reyejj Salomonan arunacapa ist'äna ucqhajja, wali cusisitaw jicjjatasïna, ucatsti arsünwa: “¡Bendicitäpan jichhürojj Tatitojja, Davidaru wali yatiñan mä wawa churatapata, uca jach'a marca apnakañapataqui uca laycu!” sasa.\n8. Ucatsti Hiram reyejj Salomonarojj yatiyayjjänwa: “Apayanquista uca arunacjja catoktwa, ucatsti mayitamarojja phokhämawa cedro, pino uca maderanaca churasina.\n9. Sirvirinacajjasti Líbano ucatjja kotacamawa apakanipjjani, ucqhatsti balsar uñtat apayanëjja cawqhacamatejj apañajja muncäta ucqhacama. Ucatjja uca balsanaca jararasinjja, jumajj maderanacjja apthapisjjätawa. Jumasti phokharaquïtawa nayan mayitajjaru, ucatsti mank'añanacwa churitäta familiajjataqui” sasa.\n10. Ucatjja Hiram sat reyejja Salomonarojj churänwa cuntejj muncäna uca maderanaca, cedro, pino ucanaca.\n11. Salomonasti Hiram reyirojj mank'añanacjja churänwa familiapataqui: pusi millón pusi pataca waranka kilo trigo, uqhamarac pusi waranka pusi patacani litronaca oliva ucat apsuta k'oma aceite. Salomonasti sapa marawa acjja churirïna Hiram reyirojja.\n12. Uqhamawa Tatitojj Salomonaru yatiñ cancaña churäna, cunjämatï churañataqui arscäna uqhama. Uqhamaraquiw Hiram reyimpi Salomonampejja mä suma amtäwiru mantapjjäna, ucatsti jupanacanjja sumancañawa utjäna.\n13. Salomón reyisti mä leyi mistuyäna, ucasti jakenaca apthapïna lurapjjañapataqui take Israel marcpachata, uca jakenaca apthapiñansti quimsa tunca waranka chachanacawa tantasipjjäna,\n14. jupanacasti Líbano chekaru apayatäpjjänwa wact'ataparu sapa phajjsi, tunca waranka jakenaca sapa cuti. Uqhamatwa uca chachanacajja mä phajjsi Líbano chekancapjjäna, pä phajjsisti utanacapanaraqui. Uca luraña wayt'irïqui ucasti Adoniram chachar catuyatänwa.\n15. Uqhamaraqui Salomonanjja utjaraquïna pakallk tunca waranka k'epirinaca, uqhamarac quimsakallk tunca waranka kollun kala ch'iyirinaca.\n16. Janiw jaqhutäcänti quimsa waranka quimsa patacani sarayirinacajja, qhitinacatejj jaytatäpcäna luririnacar sarayapjjañapataqui ucanacasa.\n17. Ucatsti reyejj jach'a kalanaca apsuyäna, jila alani kalanaca templon cimientopataqui, uqhamarac apsuyaraquïna kala c'uthatanaca.\n18. Salomón reyina, Hiram reyina utachirinacapa, uqhamarac Gebal uca jac'anquiri jakenacaraquiw maderanaca waquicht'apjjäna, kalanacsa c'utsupjjaraquïna templo lurañataqui.\n1. Salomonajj Israel marcaru pusi mara apnakcäna ucqhawa Tatitun templopa lurayaña kalltäna, Ziv uca phajjsina, ucasti marana payïri phajjsïqui ucawa, cunapachatï pusi pataca quimsakallko tuncani mara pasjjäna israelitanacan Egipto marcat mistunjjatapata.\n2. Salomón reyejj Tatitutaqui templo lurayqui ucasti, largorojja pä tunca pakallkoni metronïnwa, anchorojja llätunca metroni, uqhamarac altorojja tunca quimsa chicatani metroniraqui.\n3. Templo nayräjjana uca mantañ puncusti largorojja llätunca metronïnwa, templojj anchorojj kawcch'äcäntejj uqhamaraqui, templo nayräjjasti anchorojja pusi metro chicatanïnwa.\n4. Salomón reyejj templotaquejja rejani cuna ventananacjja lurayäna.\n5. Temploru muytqui uca perkarojja utanacwa lurayäna, chicachica utaru muytata, uqhamarac patäjja utarusa, ucatsti lurayaraquïnwa uca muytarojja jisc'a utanacaraqui.\n6. Aynacha utasti anchorojja pä metro pä tunca pheskani centimetronïnwa. Chicachicanquir utasti pä metro pakallk tunca centimetronïnwa, patäjja utasti quimsa metro tunca pheskani centimetroni; ankäjjatjja templon medidanacapajja menost'ayatäjjänwa, jan viganaca templo perkaru uchañataqui.\n7. Templojj c'uthata calampcamaquiwa luratäna, uqhamasti uca luräwinjja janiw ist'ascänti ni martillompi, ni hachampi lek'etasa, ni cuna casta hierrot lurat herramientasa.\n8. Aynachanquiri jisc'a utana puncupasti, templona cupëjjapancänwa; ucatsti taypïri, amstanquiri utanacaru maqhatañataquisti muytas maqhatañ mä escaleraw utjäna.\n9. Cunapachatï Salomón reyejj templo luraña tucuyäna ucqhajja muyuquipayänwa viganacampi, uqhamarac cedro maderat suma luratanacampiraqui.\n10. Temploru muytqui uca utjja luränwa altorojja pä metro pä tunca pheskan centimetroni, ucatsti cedro viganacapjja templo perkaru acht'ayasina.\n11. Ucatsti Tatitojj Salomonarojj sänwa:\n12. “Cawquïr templotejj lurascta ucatjja yatiyañwa munsma, jumatejj leyinacajjarjama, ewjjanacajjarjama sarnakäta ucqhajja, uqhamarac camachi arunacajjarusa phokharaquïta cuntï ucanacan siscta ucanac lurasina ucqhajj, nayajj phokhäwa cuntejj arscäyäta jumampi lurañataqui David awquimaru ucjja;\n13. ucatsti nayajj israelita jakenac taypinaracwa jacaraquëjja, ucatjja janiw apanuccäti Israel marcajjarojja” sasa.\n14. Salomonajj tucuyjjänwa templo lurayaña.\n15. Templon mankhëjja perkanacapjja cedro tablanacampiwa uchäna. Amstata aynachcamawa tablanacampi uchäna, uqhamarac pisorusa pino tablanacampi ucharaquïna.\n16. Templo mantañ uñcatasirojja wact'ayänwa Kollana Lugaräñapataqui llätunca metroni, ucarusti amstata aynachcamajja cedro tablanacampiw ucharaquïna.\n17. Kollana Lugar nayräjjasti largorojja tunca quimsakallkoni metronïnwa.\n18. Templo mankhe perkasti cedro tablanacampi uchatänwa, ucarusti lurt'atänwa pankaranaca, uqhamarac achunacaraqui. Take ucanacasti cedro madercamaquïnwa. Janiw mä kalas perkan uñstcänti.\n19. Salomonasti Kollan templonjja waquicht'ayänwa Tatitun arcapa ucar uchañataqui.\n20. Kollana Templo mankhejja largorojja llätunca metronïnwa, anchorusti llätuncaraqui, altorusti llätunca metroraqui. Kollana Templo nayräjjarusti mä altarwa luräna cedro maderata, ucarusti korimpiwa lip'iquipayäna.\n21. Uqhamaraquiw korimpi lip'iquipayaraquïna templo mankhëjja, ucatsti Kollana chekawjampacha, ucatjja uca nayräjjarojja kori cadenampiraquiw ucharaquïna.\n22. Uqhamawa templpacha korimpi lip'suyäna, uqhamarac Kollana Chekawjana altarajj utjcäna ucsa.\n23. Ucjjarusti luraraquïnwa olivo maderata pä angelanaca chhekhancama Kollana Chekawjataqui. Sapa maya angelanacasti altorojja pusi metro chicatancamänwa,\n24. sapa maya chhekhanacapasti pä metro pä tunca pheskani centimetronïnwa. Uqhamasti mä chhekha puntata maya chhekha puntacamasti pusi metro chicataniw tupt'asïna.\n25. Paypach chhekhan angelanacasti mä pachpa medidaniquïnwa; paypachaniw pusi metro chicatancamäna, uqhamaraquiw mä quipcaquïna.\n26. Altorusti pusi metro chicatancamaraquïnwa.\n27. Salomonasti ucanacjja Kollana Templo mankheruw ucharaquïna. Uca angelan chhekha puntapasti mä perkaruw purïna, mayninsti maysa perkaruraqui, ucjjar paya chhekha puntanacapasti jiquisiraquïnwa chicachica Kollanawjana.\n28. Ucatsti Salomonajj uca pä angelanacarojj korimpcamawa lip'suyaraquïna.\n29. Ucatjja templona ankäjja, mankhëjja perkanacapjja angelanacan figuranacapwa lurayäna, uqhamarac palmeranaca, pankaranacaraqui.\n30. Templona pisopjja uqhamaraquiw korimpcama lip'suyäna, mankheta uqhamarac ankäjjata.\n31. Kollana Chekaru mantañ puncunacsti olivo maderatwa lurayäna, ucatsti umbralampi postenacampejja pheska esquinanïnwa.\n32. Paypacha puncunacasti olivo maderat luratcamänwa, ucatsti lurayaraquïnwa; angelanacan figuranacapa, palmera, uqhamarac pankaranacana; ucatjja take uca figuranacjja korimpcamawa lip'suyäna.\n33. Temploru chicachica mantañäqui ucataquisti, pusi esquinani postenacwa lurayäna olivo maderata.\n34. Paypach puncunacasti pino maderata luratänwa, paypach puncunacaraquiw muyjtirïpjjäna.\n35. Uca puncunacarusti lurayänwa angelanacana, palmeranacana, uqhamarac pankaranacana figurapa, uca figuranacarusti sillp'a korimpiw lip'iquipayäna.\n36. Patio mankhëjj-jja lurayänwa quimsa seke c'uthata kalanacampi, maya sekëqui ucsti cedro madera vigampiraquiw lurayäna.\n37. Salomonan apnakäwipana pusïri marana, Ziv sat phajjsina Tatitun templopan cimiento kalanacjja uchayänwa;\n38. ucatsti templojj take phokhatpachajja tucuyasïnwa, cunjämatï amtatäcäna uqhamaru, tunca mayani mara jupajj reyëjjäna ucqha, Bul sat phajjsina, ucasti marpachana quimsakallköri phajjsïnwa, cunjämatï take amtatäcäna uqhamaru. Ucsti Salomonajj pakallk maranwa luräna.\n21. Diosajj uñisirinacapan p'ekep jaljtayani, ñankha lurañ jan wanir jakenacan p'eke ch'aqhap t'unjani.\n22. Tatitojj siwa: “Basán oraketpach cutiyanjjäma, lamar kota mankhatpach irpsunjjäma,\n23. timasirinacaman wilapampiw cayum jarekasïta, anunacamasti uca wil jallk'apjjaraquini” sasa.\n24. Diosay, jumar wakaychirinacaw uñstasinqui, kollan chekawja tokeruw sarantasipqui. Diosajjan, Reyejjan wakaychirinacapawa.\n25. K'ochurinacajj nayrakat sarantapjje, arpa jachsuyirinacasti khepat arcapjje, chica taypinsti tawakonacaw chhulluchhullunacamp sarantapjjaraqui.\n26. ¡Tatit Diosar cusisiñamp jach'añchapjjam, Israel marcpach tantachat jupar yupaychpan!\n27. Jupanacan nayrakatap sullquïr Benjaminajj sarantasqui, Judá marcanquir jilïrinacamp chicaw saranti, Zabulón, Neftalí marcanacan jilïrinacapamp chicaw sarantaraqui.\n13. Qhititejj asqui luratata ñankhampi cutiyqui ucan utapatjja, janipuniw jan wali lurañanacajj saraktcaniti.\n14. Ch'ajjwaña kalltañasti, umasa jilarcaspa uqhamawa; uca ch'ajjwañata jithektañasti juc'ampi asquiwa.\n15. Walwa Tatitojj uñisi aca paya luräwinacaru: jucharar jaker asquit uñt'aña, asqui jaker juchañchaña.\n24. Judionacasti Jesusan ucaruw aywthapipjje, ucatsti sapjjaraquïnwa: —¿Cunapachcamasa pächasiyapjjetäta? Mayac arsum, jumatejj Cristösta ucajja —sasa.\n25. Ucjjarojj Jesusajj saraquïnwa: —Nayajj sistwa, ucampis jumanacajj janiw iyawsapquistati. Cunanactï nayajj lurctjja ucanacjja Awquejjan munañapatwa lurta, ucanacaraquiw sum khanañchasqui.\n26. Ucampis jumanacajj janiw iyawsapctati, jan nayan ovejanacajjäpjjatam laycu, cunjämtï nayranjj sapcäyäsma uqhama.\n27. Nayan ovejanacajjajj arojj uñt'iwa, nayasti uñt'aractwa, jupanacasti arcapjjaraquituwa.\n28. Nayajj wiñay jacañwa churta, janiw cunapachas jiwapcaraquiniti, ni qhitis amparajjatjja apakcaraquitaniti.\n29. Cuntejj Awquejjajj churquitu ucasti, taket sipansa jach'araquiwa, janiraquiw qhitis amparapatjja apakañataqui ch'amanïquiti.\n30. Awquimpi nayampejja mayaquïpjjtwa —sasa.\n31. Ucatsti judionacajj kalanac irtasisin wasitampiw c'upjañ munapjjäna.\n32. Jesusasti jupanacarojj saraquïnwa: —Jumanacan nayrakatanacamanjj asquinacwa lurta Awquejjan ch'amapampi. ¿Cawquïri luratanacajjatsa kalampi c'upjapjjetäta?\n33. Judionacasti ucjjarojj sapjjaraquïnwa: —Janiw asqui luratanacamatjja kalamp c'upjapcämati, jan ucasti Dios toke parlatamatwa. Jumajj mä jakequïtawa, ucampis Diosaruw tucuñ muntajja —sasa.\n34. Jesusasti jupanacarojj saraquïnwa: —Jumanacan leyinacamanjj kellkatawa Diosajj aqham siscäna ucajja: ‘Jumanacajj diosanacäpjjtawa’ sasa.\n35. Yattanwa cuntejj Kellkatanjj sisqui ucjja, janiw ucjja janiw uqhamäquiti siscsnati; Diosasti sutichänwa: ‘diosanac’ sasa, qhitinacatejj arunacap catokqui ucanacaru.\n36. Dios pachpaw nayarojj yakhachasitu, qhitaniraquitu acapacharojja. ¿Cunats jumanacajj: ‘Diosjjat parli’ sapjjta, ‘Diosan Yokapätwa’ satajjatacti?\n37. Janitejj nayajj Awquejjan lurañap lurquiristjja ucajja, jan iyawsapjjestati.\n38. Ucampis lurstjja ucajja, janis nayarojj iyawsapquita, luräwinacajjarojj iyawsapjjam, Awquejj nayancatapa yatipjjañamataqui, nayasti Awquincatajjaraqui —sasa.\n39. Wasitampiw preso apañ munapjjäna, ucampis Jesusajj jaltjjänwa.\n40. Ucatsti Jesusajj cutt'awayjjänwa Jordán jawirat inti jalsu tokeru, ucaruraquiw kheparjjäna, cawquintejj Bautisir Juanajj bautiscatayna ucawjaru.\n41. Walja jakenacaraquiw uñjiri sarapjjäna, ucatsti sapjjaraquïnwa: —Chekpachansa Juanajj janiw cuna unañchanacs ni milagronacs lurcänti, take cuntejj aca jakjjat arscäna ucajj chekänwa —sasa.\n42. Ucawja chekansti waljaniraquiw Jesusar iyawsapjjäna.


Inas jan yatkstati —ukampirus kastillan arx yattawa, ukakipkarakiw árabe arx yattaxa · Global Voices Aymarata\nJaqukipäw uñt'ayata/apkatata 29 Taypi sata phaxsi 2015 20:13 GMT\nAka blog ullart'apxañäni Malagasy, Français, Ελληνικά, Español, Български, عربي, polski, Català, 繁體中文, 简体中文, Esperanto , Italiano, English\nAka qillaqatax Joy Diaz ukat The World ukatakiwa, PRI.org ukan 15 uru taypi sata phaxsin 2015 maran uñstawayi, ukax uñt'ayañatakiwa.\n« camis» ukatw arxayt'itu sasinw Massif jupax arst'i.\n«Nänakax ceit» sapxtwa sasinw Massif jupax arst'i.\n«Nänakax guitar» sapxtwa.\n“Kunawsatix sur de España [chiq] sarkta. Mérida markax khawkhantï nayax yurkt ukanx Alcazaba Árabe, ukaw utj sapxituwa. Ukampirus islamica ukat árabe ukanakaw arunx jikxatasma».\n«Arunakax jakaskiwa”, sasinw arst'i.\nKatkatäwix utjchi ñä «spanglish» sawkäwjamaxa, umuyt’apxam estadounidenses jupanakax akat 100 jan ukax 200 mararux arsxapxaniwa, waranq waranq hispanoparlantes uñt'ataw Estados Unidos markar utajaw sapxani.


Global Voices Aymarata » Serbia: Serbio Mercenarionaka Yatiyawinakan Uñstapxi, Libia Markana · Global Voices Aymarata » Print\nJaqukipäw uñt'ayata/apkatata 27 anata phaxsi 2011 18:29 GMT 1\t · Qillqiri Sasa Milosevic (es) ukan jaqukipiri\tGabriela Garcia Calderon Orbe, Rebeca Laura Cortez\nCategoria-naka: Europa Central y del Este, Medio Oriente & Norte África, Libia, Serbia, Citizen Media, Human Rights, Media & Journalism, Política, Protesta, Relaciones Internacionales\nEl diario serbio yatiyawi 'Alo' serbio mercenarionakampi khaysa Libia tuqina.\nBlog maltes ukarjamax, Malta CC  amuyatatxa serbio Pilutunakampi pallapallanakampi libias de Trípoli y Benghazi markanakan markachir sartasirinakaruw yanqhachapxatapa, jan ukasti bombanakampi irt'apxatapa. Libio pilotunakasti khaysa Malta tuqiruw jaltapxatayna, janiw jila masisanakarux ñanqhachksnati sirxama. Uñxatt'ama Libian sartasiwinaka .\nSerbio diariox Alo ullirinakaparuw amtayi, Muammar al-Gaddafi  nayratpachawa serbio pilutunakax libiatakiw irnaqatayna: llatunka tunkanakana- 90′- Islamitanak tuq ch'axwawinakana, ukjamarak alik jaqinak tuqi, pachamam arxatañ ch'axwawir yanapakaspas ukjama.\nAka pachpa qillqawinwa  [sr], Aloserbio mercenarionakaw khaysa Tripoli, Benghazi thakhinakan jaqinak jiwkatayaski sasaw yatiyanitayna:\nUka jaqi jiway jaqinakaxa(mercenarios) walja qullqinakpunwa katuqasipxatapa ukjam jiwkatayañatakixa… Serbia tuqit jutapxatapa, khä bosnia tuqita croata tuqinkirinakaw jupanakarux akatakix jawsthapipxatayna…jupanakasti “legionarios serbios” satanakapxataynawa, kunalaykutix khaysa ex Yugoslavia ch’axwawin chikañchasipxatayna. Ukjamarus wali jaya maranakaw pallapallapxatayna.[“Boinas Rojas “]… ¡Gaddafi jaqix qawqhtix mayipkix ukjrak paylliritayna! Ukjamatwa jupanakax Gaddafi jaqirux wali waykattapxatayna.\nAmuyatatxa serbio cibernautanakax taqi akanakx yatipxatapawa. Jupasti foro de Krstarica  [sr]uksan walrak parlayasitayna.\nReg, jupax qillt’aniwa, sasina:\nYatxatat jaqinakax taqi kunpun qullqi laykux lurapxatayna. Jan yäqasisaw khitiy jil qullq churchi jupatakix jank’akiw irnaqapxatayna. Akapachparakitaynawa khaysa ex Yugoslavia ch’axwawinxa croatanak musulmananakaw nayrankapxatayna jichhurunx ukapachparakikiw Gaddafirux waykattapxi. Jupanakax khiti irpirirus waykattasipkakiwa.\nSicilian, jupax qillqaniwa, sasina:\n¡askikiskiwa! Gaddafi jaqix serbionakampipuniskanawa…\nSoko, jupasti sanirakiwa:\nserbionakaruw juk’amp jaysatayna… Libiax janiw Kosovorux utt’asiñ munkatanti, ukax juk’amp Gaddafirux ch’amañchatayna.\nNeca 1977 jupasti jiskt’asinirakiwa:\n¿kunjamsa Gaddafi jaqip taypir qillqantayasiristxa?\nMika Egzekutor, jupasti akjamrak arsuni:\nBosnionakamp croatanakampix jichhax irnaqasipkiwa khitinaktix wasurux jiwayapkana jupanakataki.\nDonald 1408, jupax pallapallxamaw amthapi, sasina:\nTaqin ist’apxama, nayapachpaw libionaka, iraquíenaka, zambianaka, palestinonakan Militar tuqin utjatapx yatta… ukjamarus ruso pallapallanakampipxarakinawa. Gaddafin jak’at irnaqir pallapallanakax Yugoslavian amuyunak ukjatpachapuniw yäqapxana… ukjamarak ajllirinawa wali yatxatatanakaru libio pallapall taypir mayacht’asipxañanakapataki… […] jichhax nayapachparuw jutam sasipkitu, ukjamarus waljan uñat’atanakaw jupampix sarxapxaraki…\n“Stormfront” ultra’derecha tantachawinxa amuyapxarakiwa, “perros de guerra” sat serbionak Libia tuqinkatapa.\nIraklija, jupax sarakiwa:\nAkaxaya qawqha qullqtixa uka mercenarionakax katuqapki uka tuqita. Akjama payllatasmawa mercenariosman ukjaxa:\n1. $10,000-$20,000 phaxsina\n3. warminaka ukjamarak prostitutanakaru\n4. Quri ajuntañanaka\n5. Gaddafir uñjiripita jan ukasti wila masipanakar uñjiripata.\nURL to article: https://aym.globalvoices.org/2011/02/1109\n Malta CC: http://http://malta.cc/latest-news/rolling-update-live-libya-2011/#more-3087\n Libian sartasiwinaka: https://es.globalvoicesonline.org/cobertura-especial/levantamiento-en-libia-2011/\n Muammar al-Gaddafi: http://es.wikipedia.org/wiki/Muammar_al-Gaddafi\n Aka pachpa qillqawinwa: http://www.alo.rs/vesti/35945/Srpski_psi_rata_cuvaju_Gadafija\n Boinas Rojas: http://en.wikipedia.org/wiki/JSO_%28Special_Operations_Unit%29\n foro de Krstarica: http://forum.krstarica.com/showthread.php/445459-Srpski-%E2%80%9Epsi-rata%E2%80%9C-%C4%8Duvaju-Gadafija!?highlight=Gadafi


Hechos 16 - Holy Bible [Aymara Bible 1997] - (Hec 16)\nPablompi Silasampisti Derbe uqhamaraqui Listra marcanacaruw puripjjäna. Ucansti Timoteo sutini mä iyawsiriruw jicjjatapjjäna. Ucasti mä iyawsiri judío warmin yokapänwa, awquipasti griego jakeraquïnwa.\nListranquir uqhamarac Iconionquir jilatanacasti uca Timoteorojj wali suma jaketwa uñt'apjjäna.\nPablosti Timoteorojj wal irpañ munäna. Juparusti circuncidaraquïnwa, ucsanacan jaquir judionacar jan mayjt'ayañ laycu, takeniw yatipjjäna Timoteon awquipajj griego jakëtapa.\nTake ucsa marcanac pascasinsti, cuntejj Jerusalenanquir apostolonacampi jilïrinacampejj ewjjt'apcäna ucanac phokhapjjañapataquiw jilatanacarojj yatiyapjjäna.\nUqhamat iglesianacajj wali ch'aman sayt'apjjäna iyawsäwinacapana. Tatitur iyawsirinacasti sapürunjamaw yapjjattaraquïna.\nKollan Ajayojj jupanacarojj Tatitun arunacapjja janiw Asia marcan parlayañ muncänti. Ucatwa jupanacajj Frigia, uqhamarac Galacia tokenacaru sarjjapjjäna.\nMisia korpar purisinsti, Bitinia tokenacaruw sarañ munapjjäna, ucampis Kollan Ajayojj janiw jupanacarojj sarayañ muncänti.\nMisia toke sarasinsti Troasaruw sarakapjjäna.\nUcansti Pablojj mä arumajj, mä unañchäwi uñjäna. Uca unañchäwinsti Macedonia tokenquiri mä chacharuw uñjäna sayt'ata, jupar aqham achict'asiri: “Macedoniar past'anisin yanapt'apjjeta” sasa.\nPablon uca unañchäwi uñjatapatsti ucspachaw Macedoniar sarañataqui waquichasipjjäyäta, khanpach Diosan jawsatapar amuyasina jupanacar yatiyañataqui Tatit toke khespiyasiñajj utjatapata.\nTroas chekat sarjjatasinsti, Samotracia islaruw chekaqui sarapjjta. Khepürusti Neápolis marcaruw puripjjaracta.\nUcqhatsti Filipos marcaruraquiw sarapjjta. Uca marcasti Romanquir jakenacan apnakatawa, Macedonia ucsa tokensti wali aytat marcaraquiwa. Ucanjja mä kawkha urunacaraquiw kamarapjjta.\nMä samarañ urunjja, marca ankäjjaruw mistupjjta mä jawir lacaru, cawqharutejj oración lurir sarañäqui ucqharu. Ucan kont'asisinsti, nanacajj Tatitun arunacap parlapjjta ucawjan tantacht'at warminacaru.\nUca warminacat maynïristi Lidia satänwa. Jupasti Tiatira marcanquirïnwa, suma color morado isinac aljirïnwa. Tatitusti juparojj chuymap ch'alljjtayäna, cuntejj Pablojj siscäna ucar jaysañapataqui.\nJupasti bautisasïnwa, familiapamp cuna. Ucjjarusti nanacarojj achict'apjjaraquituwa: —Jumanacatejj nayan Tatitur chekpach iyawsatajj amuyapjjstajja, jutapjjam ucatsti utajjan korpachasipjjam —sasa. Nanacarusti munquir jan munquir kheparayapjjetu.\nMä urusti oración lurañäquis ucqharuw sarasipcäyäta. Sarcasinsti, mä ñankha ajayuni tawakoruw jicjjatapjjta. Jupasti uca ñankha ajayumpejj cunatejj khepürun pasañapäcän ucanac khanañchirïnwa. Uywirinacapataquisti walja kollkenac jicjjatirïnwa uca yatiyäwinac toke.\nUca tawakosti Pablompir nanacampiruw arcnakapjjetu jach'ata arnakasisa: —¡Aca jakenacajj alajjpachanquir Diosaruw sirvipjje. Jumanacarusti khespiyasïwi thacwa yatiyapjjtam! —sasa.\nUcatsti walja urunacaw uqham arnakasisa arcnakapjjetäna. Ucampis Pablotaquejj ucajj janiw walïcänti. Ucatwa Pablojj cutiquipstasina, tawakoncquis uca ñankha ajayurojj säna: —Jesucriston sutiparuw sisma: ‘Uca tawakot mistum’ —sasa. Ñankha ajayusti ucspachaw tawakotjja mistuwayjje.\nUywirinacapasti jan juc'amp uca tawak toke kollke jicjjatirjamäjjasinjja, Pablompir Silasampir catuntasinjja, jach'a plasaruw irpapjje autoridadanacan nayrakataparu.\nJuesanacan nayrakatapar puriyasinsti, jupanacarojj sapjjewa: —Aca judío jakenacajj marcasaruw pejjtupjje.\nJupanacajj cawquïr saräwinacatejj jiwasanacan jan waquisqui catokañasa, lurañasa ucanacwa yatichapjje, jiwasanacasti romanonacästanjjaya —sasa.\nUcatsti jakenacajj jupanac contraw sartapjje. Juesanacasti Pablompin Silasampin isinacap thatsuyapjje, ucat jawk'jayapjjaraqui.\nUqham wal jawk'jasinsti, jupanacarojj carcelaruw uchantapjje, cárcel uñjirirusti: “Walpun uñjäta” sasaw ewjjt'awayapjjäna.\nUqham uca aru catokasinsti, cárcel uñjirejj juc'amp mankharuw jupanacarojj uchanti. Ucatsti mä maderat lurata cepo sata achthapiyañaruw cayunacapjj achuntayi.\nUcampis niya chica arumarojja, Pablomp Silasampejj oración lurasipcäna, uqhamarac Diosarus k'ochunac k'ochusipcäna. Maynïr presonacasti ucanacjja ist'apjjaraquïnwa.\nUcapachajj acatjamatwa mä jach'a orak qhathatejj uñsti, cárcel cimientonac onjjtayañcama. Ucspachaw take puncunacajj jist'arti, presonacar ñach'antat cadenanacas jarartaraqui.\nCárcel uñjiristi iquit sartasïna, cárcel puncunac jist'aratwa uñjäna. Ucat espadap apsusin ucampiw jiwayasiñ munäna: “Presonacajj jalsuwayjjapjjpachaw” sasa.\nUcampis Pablojj jach'atwa art'äna: —Jan cuns lurasimti. Takeniw acancasipcta —sasa.\nUcatsti cárcel uñjirejj mä mecha khana mayisïna, janc'aquiw cárcel mankharojj jalantawayi. Wali qhathatisaw Pablompin Silasampin nayrakataparojj quillt'asi.\nUcspachaw jupanacar ankar irpsuwayasinjja jisct'asi: —Tatanaca, ¿cuna lurañajjas waquisi nayan khespiyasiñajjataquejja? —sasa.\nPablomp Silasampisti ucjjarojj sapjjänwa: —Jesucristo Tatitur iyawsam, ucatwa khespiyasïta jumasa, utamanquirinacasa —sasa.\nJuparusti Tatitun arunacapwa parlapjjäna, uqhamarac utapanquirinacarusa.\nUcatsti uca arumpachaw cárcel uñjirejj Pablompir Silasampir chhojjrinacapjja jarekjjäna. Jupasti bautisasjjaraquïnwa familiapamppacha.\nUca khepatsti Pablompir Silasampir utapar irpasinwa mank'ayäna. Jupamp familiapampisti Diosar iyawsapjjatapatjja, wal cusisipjjäna.\nKhepärmanthisti juesanacajj soldadonac qhitapjje mä ordenampi, cárcel uñjirejj Pablompir, Silasampir antutjjañapataqui.\nUcatsti cárcel uñjirejj Pablorojj sänwa: —Juesanacatjja ordenanïtwa jumanacar antutjjañataqui. Jichhajj sumac sarawayjjapjjam —sasa.\nPablojj ucapachajj soldadonacarojj sänwa: —Nanacajj romano jakenacäpjjtwa. Uqhamäquïpansa takenin uñjcataw jan cuna juch yatjjatcas jawk'japjjetu, ucatsti carcelaruraquiw uchantapjjetu. ¿Jichhasti jamasatti irpanucjjapjjetani? Janiw uqhamäcaspati, ucatsipan jupanacapun jutapjjpan nanacar irpsjjañataquejja —sasa.\nSoldadonacajj take ucanac juesanacaruw yatiyapjjäna. Juesanacasti wal sustjasipjjäna, jupanacan romano jakenacäpjjatap yatisina.\nUcatjja juesanacajj Pablompit Silasampit perdón mayisiriw sarapjjäna. Carcelat irpsusinsti: “Aca marcat sarjjapjjaquim” sasaw jupanacarojj achict'apjjäna.\nCarcelat mistjjasinsti jupanacajj Lidian utaparuw sarapjjäna. Jilatanacar tumpt'asin, uqhamarac ch'amañcht'awayasinsti sarjjapjjänwa.


Global Voices Aymarata » Mundial uksan qulqituqita: Warminakax pisinkäwita, irnaqäwita, manunchjasiwit lup’ipxi · Global Voices Aymarata » Print\nJaqukipäw uñt'ayata/apkatata 31 llamayu phaxsi 2011 15:08 GMT 1\t · Qillqiri Juliana Rincón Parra (es) ukan jaqukipiri\tSiân Sinnott, Victoria Tinta Quispe\nCategoria-naka: África Subsahariana, Asia del Sur, Asia Oriental, Europa Occidental, Latin America, North America, Argentina, Corea del Sur, Costa Rica, Dinamarca, E.U.A., Filipinas, India, México, Sudán, Arte y Cultura, Citizen Media, Economics & Business, Women & Gender\nMuseo Internacional de Mujeres  ukan uñt’ayäwinakapa [IMOW] warminakxata, qulqxata, Sudán, Dinamarca, Felipinas, Estados Unidos, Costa Rica, México Argentina markanakan warminakxat podcasts jamuq waraqatanaka.\nQulqi , IMOW ukanw uñt’ayawix uñjasi, warminakan qulqiptuqitw yatxatañ amtaniwa. Poder ukat Potencial ukan jamuqapawa , uka uñacht’ayawix jamuqanaktuqiw uñt’ayasiwayi, kunjams warminakax qulqi tuqitx chikanchasipxi.\nJisnawa, Community Choice ukax mä payllaw katuqawayi Brenda Paik Suno , mayni coreana-americana ukax mayni ‘Jeju del mar ukankir awicharuw’ jamuq apst’awayatayna, jupax yapu apthapiwi ukan chikanchasirinwa.\nAmérica Latina ukar sarañani  kunjams warminakaru jan walt’ayki uka pisinkawixa aknir markanakana, Mexico, Costa Rica ukatx Argentina, kunjams saykatapxi jas ukanakruxa.\nTawqa warminakax qulqi tuqitw arusipxi  ukatx mayt’iwa, pusi markanakatx warminakan qulqi tuqit arst’apxañapa.\nAlly Zeifman  [ing] sutinix pisin jakäwi tuqitw jist’awimp qalltawayi. Nayraqatax Dinamarkankir jaqinakaruw jiskt’añ qalltawayi. Dinamarcanx pisinkañax utjiti sasina.\nproyectopan paginapanx  [ing] qalltanx ullart’asmawa, ukatx kunjamas Dinamarcan pisinkañ jakäwix uñjasi uka jamuqanakw uñjasma.\nYaqhip amuyunaka jisnawa “Jach’a yatiñ utan tukuyjtwa ukatx janiw irnaqawinikti”, ” yuqajax wali anatañ munana, ukampirus janiw qulqinikayat zapatilla ukat kuna yanakati anatañatak munask uka alañatakixa”.\nValeene Salanga  [ing] Filipinankirix amuyt’iwa, kunjams Jach’a yatiñ utan yatichäwix jutir pachan mistuñatak jani askiki ukxata, mä irnaqäw jikjatañatakix walin jan walin thakhi sarañawa:\nAka jamuqanxa  [ing], YouTube de IMOW  ukar apkatatawa, India markan warminakat yatiqapxañani, kunawsati chachanakapax agricula ukat manunipxatanakapatw jiwayasiwapxatana, ukjatx warminakakiw wawanaks uywapxi, manunaks phuqhantapxi.\nWaljaw uñjañataki, ullañataki, ist’añatak ukjaski Economica  utqinxa, ukakipkarakiw warminakax kipka irnaqäwinakapampchikanchasiñ  atipxi, qulqi utjañapataki.\nURL to article: https://aym.globalvoices.org/2011/05/1822\n Poder ukat Potencial ukan jamuqapawa: http://www.imow.org/economica/projects/project?language=es&key=1\n América Latina ukar sarañani: http://imow.org/economica/latinamerica/\n Tawqa warminakax qulqi tuqitw arusipxi : http://imow.org/economica/youngwomenspeaking/\n YouTube de IMOW: http://www.youtube.com/user/intlmuseumofwomen


Jithektapjjam wachoka jucha lurañatjja. Cawquïr yakha jucha lurañasa janiw janchimpi luratäquiti, ucampis wachoka jucha lurañajj pachpa janchimpi jucha lurañawa.\nJan wali amtatamjja uñjtwa, wachok jucha luratamsa, mä p'enka yakhanacampi sarnakatamsa, kollu patanacana, pampanacana ajjtascañ luräwinaca luratamsa. ¡Ay, Jerusalén! ¿Cunapachcamas uqhama k'añu sarnakäta?”\n“Mä chachatejj warmipamp jaljtasin yakhamp casaraschi ucajja, wachoka juchwa luri. Ucatsti qhititejj jaljtat warmimpi casaraschi ucajja, wachoka juch luraraquiqui.\n¡Jake masipan warmipampi sarnakerejja, jan amuyt'asiriwa! ¡Qhititejj uqham jan wal lurqui ucajja, jupa pachpawa tucjasisqui!\n Acasti mä uñacht'äwiwa: Mä casada warmejja leyirjamajj chachapa jacquipanacwa jupar catuyasiñapa. Chachap jiwjje ucapachajj warmejj librëjjewa leyitjja. Uqhamasti jupatejj yakha chachampi sarnakchejja chachapa jacasquipana ucajja, wachok juchwa luri, ucampis chachapatejj jiwatäjjchi ucapachajja, cuntejj leyejj sisqui ucatjja librëjjewa, jupasti yakha chachampi jan juchar purisajj casarasiscaraquispawa.\n Jesusasti jupanacarojj sänwa: —Qhititejj warmipampi jaljtasin yakhampi casarasi ucajja, warmip tokwa wachoka juch luri. Warmitejj chachapar apanucusin yakhamp casaraschi ucajja, wachoka juchwa luraraquiqui.\n “Ist'apjjaractawa cunatï: ‘Janiw wachoka juchan sarnakätati’ satäcänsa ucjja. Ucampis nayajj sapjjsmawa, qhititejj mä warmirojj munapayañataqui uñtejja, niyaw chuymapanjja jupampi wachoka juchjja lurjje. “Uca laycu, cupi nayramatejj juchar puriyirjamästam ucqhajja, apsusina jayar liwtam. Walïspawa mä nayrama janchiman chhakhañapaqui takpacha jañchima infiernor jakontatäñat sipansa. Jan ucajj cupi amparamatejj jan waliru puriyirjamästamjja, qharekasim ucatsti jayar liwtam. Walïspawa mä amparama janchiman chhakañapaqui, takpach janchima infiernor jakontatäñat sipansa. “Sataraquïnwa: ‘Qhititejj warmipar jaytanucunejja, jaljtañataqui papel loktjjpan’ sasa. Ucampis nayajj sapjjsmawa, qhititejj warmipar irpanucuni wachoka juchar jan purquipanjja, ucasti warmipan juchar puriñapwa waquichi, uqhamarac qhititejj uca warmimpi casarasi ucajja wachoka juchancaraquiwa.\n [9-10] ¿Janit yatipcta jucharar jakenacan jan alajjpachar mantañapjja? Jan sallkjayasipjjamti, wachoka juchan sarnaker jakejj janiw Diosan marcapar mantcaniti, ni yakha diosanacar yupaychirisa, wachoka juchan sarnakerisa, chacha pura jan wali sarnakerinacasa, lunthatanacasa, mich'anacasa, machirinacasa, masipjjat parlasirinacasa, sallkjañampi aparirinacasa mantapcaniti. *** Jumanacatjja yakhepanacajj uqhamäpjjaraquïyätawa, ucampis jichhajj k'omachatäjjapjjtawa, Diosarus catuyatäjjapjjaractawa, Tatit Jesucriston sutiparu, uqhamarac Diosan Kollan Ajayup tokeraqui. “Maynejj cuntï munqui uc lurascaquispawa” sapjjewa, ucampis janiw take cunas asquïcaraquiti. Nayatejj cuntï muncta uc lurasquiristjja, ucampis nayajj janiw cunampis apnakayasiñajjäquiti. Chekapunïsquiwa cuntï sapqui: “Mank'ajj puracataquiwa, puracasti mank'ataquiraqui” sasajja; ucampis Diosajj paypachwa tucjani. Janiw janchejj wachoka juchataquïquiti, jan ucasti Tatitutaquiwa, Tatitusti janchitaquiraqui. Cunjämtï Diosajj Cristo Tatituru jactayqui uqhamaracwa jiwasarojj ch'amapampejj jactayistani. ¿Janit yatipcta janchinacamajja Cristoncatapa? ¿Uca Cristonquir janchisti apakasin mä jan wali sarnaker warmirusti churaraquiristti? Janiw cunäquipansa uca lurañajj waquiscaspati. Jan ucajj ¿janich jumanacajj yatipcta cunapachatï mä jan wali sarnaker warmimpi wachoka juchan sarnake ucqhajj mä sapa janchiqui tucjjapjjatapjja? Diosan Arunacapasti saraquiwa: “Panpachanejj mä sapa janchiquiw tucjjapjje” sasa.\n Jilïrinacat mayniw jisct'atayna Jesusaru, aqham sasa: —Suma yatichiri, ¿cuna lurañajjas waquisi wiñay jacañ catokañajjataquejja? —sasa. Jesusajj sänwa: —¿Cunatsa ‘suma’ sistajja? Sumajj mayniquiw utji, ucasti Diosawa. Jumajj yattaw camachinacjja: ‘Janiw wachoka juch lurätati, janiw jiwayätati, janiw lunthatätati, janiw c'ari parlätati qhitjjatsa, awquimaru taycamarus jach'añcham’ —sasa.\n Ucatsti sascaquïnwa: —Cunatejj jaken chuymapat mistquis ucaw jakerojj k'añuchejja. Jaken chuymapatsti jan wali amuyunacaw mistu: wachoka juch luraña, jake jiwayaña, lunthatasiña, jaken yänacap munaña, luraña, sallkjasiña, k'añu luraña, envidiasiña, c'ari arunac apnakaña, jach'a jach'a tucuña, jan amuyunjam sarnakaña. Take ucanacaw chuymatjja mistu, ucaraquiw jakerojj k'añuchi.\n ¿Janit jumanacajj amuyapcta take laca toket mantiri mank'anacajj puracar sarqui ucjja, ucatsti mistjjaraqui ucjja? Ucampis lacat mistqui ucajja chuyma mankhatwa juti, take acanacaraquiw jakenacarojj k'añuchi. Chuyma mankhatwa jan wali amtañanacajj juti, jake jiwayañanaca, wachoka juch lurañanacasa, lunthatasiñanaca, c'arisiñanaca, uqhamaraqui jakjjata jan wali parlañanacasa. Take acanacapï jakenacarojj k'añuchejja, ucampis jan jarekasis mank'añäqui ucajja, janiw k'añuchquiti.\n ¡Juman warmimasti bendecitäpan! ¡Cusisitaqui jacasim waynäcasin warmimampejja! ¡Warmimasti suma muncaña tarujar uñtatawa! ¡Jumarusti munasipunïtamwa! ¡Munasiñapampiwa jumarojj muyuntayätam! Munat wawajja, ¿cunataquirac yakha warmi thakätasti, jan walt'añaru mantañamataquisti? ¿Cunataquirac yakha warmiru khomätasti? Jaken sarnakäwipasti Tatitun suma uñjatawa, jupasti take luräwinacapwa uñji. Jucha lurir jakerusti pachpa ñankha luratapaw catunti; jupan jucha luratapasti chinuñar uñtataw chinjjäsi. Jan asqui lurañar chekaptatapasti jiwañaruwa irpani; pisi yatiñanïtapasti, chhakhañaruw aparaquini.\n Ucatsti Jesusarojj sapjjänwa: —Yatichiri, aca warmirojj wachoka jucha lurquirwa catjapjjta. Moisesan leyipanjja yatichapjjetuw aca casta warminacaru kalampi c'upjas jiwayaña. ¿Jumajj camstasa? —sasa. Jupanacajj acjja sapjjänwa Jesusar yant'añataqui, ucat jupar juchañchañataqui. Jesusasti ucapachajj orakeru alt'asin luc'anampi kellkañwa kalltäna. Jisqhisipcaquïnwa, ucatwa Jesusajj jupanacar uñcatasinjja säna: —Jumanacat cawquïritejj jan juchanïqui ucajja, aca warmirojj kalampi jakt'añjja kalltascacpan —sasa. Wasitampi alt'asina oraker kellkascaquïnwa. Jupanacasti uc ist'asinjja, maynit maynit sarjjapjjäna, nayrakatasti sarjjapjjänwa jilïri jakenaca. Takeni sarjjapjjepansti Jesusajj sapaquiw uca warmimpi kheparjjäna. Ucatsti Jesusajj sayt'asisinjja janiw qhitirus uñtcjjänti, jan ucasti uca warmi saparuquiwa uñjäna. Ucatsti saraquïnwa: —Warmi, ¿cawquinquis juchañchirinacamajja? ¿Janit qhitis juchañchctam? —sasa. Warmisti saraquïnwa: —Janiw qhitis, Tata —sasa. Jesusasti ucjjarojj saraquïnwa: —Uqhamasti janiw nayas juchañchcaracsmati; jichhajj sarjjam, janiraqui juc'amp juch lurcjjamti —sasa.]\n “Munat wawajjay, chuymamarojj imapunim, awquiman, taycaman ewjja arunacapa, uqhamarac yatichäwinacapsa. Chuymamanjja catjjäsipunim aca ewjjanacjja, cuncaru warcuntasiraquim. Uca arunacasti saräwimanjja irpätamwa, iccäta ucqhasti imätamwa, iquit sartjjäta ucqhasti jumarojj parlaraquïtamwa. Chekpachansa ewjja arunacasa, yatichäwinacasa khanasquir lamparjamawa; chekachäwinacasa, suma ewjja arunacasa, jacañ churir thaquiwa. Jan wali sarnaker ñankha warmitsa imätamwa, uqhamarac suma koña arunacapatsa. Chuymamanjja jan munapayamti jiwaquïtap laycojja, ¡janirac uñtatapampis catuntayasimti! Jan wali sarnaker warmejja, kollkes laycuquiwa sarnake, ucampis chachanïcasina jucha lurir warmisti, cawquïritejj suma chachäqui uca catuycamaw sari. ¿Mä jakesti isipar nina apnakaspati jan naqhantayasisajja? ¿Mä jakesti nina sanc'anac patanjam sarnakaspati jan cayupa nacsuyasisajja? Uqhamaraquïniwa qhititejj jake masipan warmipampi jucha lurañan sarnakqui ucajja. Juchapjja uñt'asipuniniwa. Janiw qhitis lunthatarojj jisc'achquiti, mank'at awtjatätap laycu lunthatasitapatsa; ucampisa lunthatasquirtejj catjatäni ucapachasti, pakallko ucqhampwa lunthatasitapat cutt'ayani, uqhamarac cunatejj jupan utjqui take ucanacwa churjjaraquini. ¡Jake masipan warmipampi sarnakerejja, jan amuyt'asiriwa! ¡Qhititejj uqham jan wal lurqui ucajja, jupa pachpawa tucjasisqui! Jupasti nuwjata, jisc'achatäniwa, ucatsti uca p'enka uñjasitapajja janiw armatäcaniti. Uca warmin chachapasti colerasisinjja mä ninjamaw naqhani, ucatsti uqhamat uqhama phoksusiñ horasansti janiw perdoncaniti; janiw cuna churatampis chuymachascaniti, janiraquiw churäwinacampis chuymap utt'ayascaspati.\n Jan wali warmin arunacapasti misc'jamawa, arsutanacapasa suma koña aceitjamaraquiwa. Ucampis tucuyapajj ajenjor uñtat jaruwa, purapar arini espadat sipansa juc'amp ariraquiwa. Uca warmimpi sarnakañajj jiwañaruwa irpi; sarnakäwinacapasti jiwañaru chekacwa puriyaraqui. Uca warmisti janiw amuyasquiti jacañ thaquin sarnakañjja, janiraquiw amuyasquiti sarnakäwipan jan sumätapsa. “Munat wawajjay, ist'itaya, jan sarakamti nayan suma ewjja arunacajjatjja. Jan wali warmit jithektam; jan uta puncuparus jac'achasimti, uqhamata kamir cancañamjja yakhanacar jan churañamataqui, jicjjatasitamsa jan uñt'ata jakenacaru jan churañamataqui. Uca jan uñt'ata jakenacajj ch'amamp lurctas ucanacampi jan phokt'asiñapataqui. Jan ucasti kheparojj jachañaquiw wact'ätam, uccañcamasti cuerpomajj juc'at juc'atjamwa aynacht'jjaraquini. Ucatsti ucqhaquiwa jumajj sätajja: ‘¡Janiqui yatichäwi arunacar jisc'achcpachänti! ¡Janiqui chekachäwi arunacarus apanucpachänti! ¡Cunataraqui jan ist'cpachätsti qhitinacatejj nayar yatichapquitäna, uqhamarac sumar irpaña munapquitäna ucanacarusti! ¡Nayasti niyapuniw jan walt'añar purta, take jakenacan nayrakatapana!’ sasa. “Jumasti warmimampi jacasim, cunjämatejj maynejj jupa pachpan phuch'upan umapata umasquejja uqhama. Jan wawanïcamti callenacan jan wali sarnaker warminacampejja, umanacamjja thaquirus wartcasman uqhama. Wawanacamasti warmiman wawanacapäñapawa, janiw yakhanacampejja, ¡cunjämatï phuch'usa, umasa jumanquejja uqhama! ¡Juman warmimasti bendecitäpan! ¡Cusisitaqui jacasim waynäcasin warmimampejja! ¡Warmimasti suma muncaña tarujar uñtatawa! ¡Jumarusti munasipunïtamwa! ¡Munasiñapampiwa jumarojj muyuntayätam! Munat wawajja, ¿cunataquirac yakha warmi thakätasti, jan walt'añaru mantañamataquisti? ¿Cunataquirac yakha warmiru khomätasti? Jaken sarnakäwipasti Tatitun suma uñjatawa, jupasti take luräwinacapwa uñji. Jucha lurir jakerusti pachpa ñankha luratapaw catunti; jupan jucha luratapasti chinuñar uñtataw chinjjäsi.\n Jichhajj cuna jisct'anactï apayanipquistas ucanacaruw arusjjataña munaracta. Chekpachansa mä jaketaquejj asquiw jan casarasiñapajja. Ucampis sinti wachoka jucha luraña utjatap laycojja, sapa mayniw warminïñapa uqhamaraqui sapa mayni warmiraquiw chachanïñapa. Chachasti warmipampejja chachjamajj take luräwinacapwa phokhañapa, warmisa warmjamaraquiwa chachapampejj take luräwinacapsa phokhañaparaqui. Warminjj janiw janchipajj jupancjjeti jan ucasti chachapancjjewa, uqhamarac chachasa janiraquiw janchipajja jupancjjeti jan ucasti warmipancjjaraquiwa. Jan maynis maynis “janiw” sasipjjamti, jan ucasti oración lurañ laycu, jumanac pura arust'asipjjasma mä tiempo jan jac'asiñataqui ucqhaquiw “janiw” sasipjjasmajja. Uca pasatatsti wasitatwa jumanacajj juntasjjapjjañama, inampis maynejj janchipar jan atipirjamäsajj Supayampi yant'atajja juchar purispa. Acsti sapjjsmawa mä ewjja aruqui, janiw acajj mä camachïquiti. Nayajj muniristwa sapa maynis nayjamäñapa, ucampis Diosajj janiw sapa maynirus uqham uchquistuti jan ucasti sapa maynis jak jakëtanwa. Solteronacampiru ijmanacampirojj saractwa, asquïspawa jan casarasisaqui nayjam sarnakapjjañapa. Ucampis jupanacajj jan jucharu atipjirjamäpcchi ucanacajj casarasipjjpan. Asquiw casarasjjañajja juchampi atipjayasiñat sipana. Qhitinacatejj casadöjjapjje ucanacarojj sistwa warmejj jan chachaparojj apanucpati. Acasti Diosan camachipawa, janiw nayan arojjaquïquiti. Ucampis mä warmitejj chachapar apanucu ucajja, sapaquiw jacjjañapa, jan ucajj pachpa chachapampiw wasitat chicjjañapa. Uqhamaraqui chachajj janiw warmipampejj jaljtañapäquiti. Mayninacarusti saractwa nayan pachpa ewjja arojja, janiw ucajj Diosan camachipäquiti: Mä jilatantejj warmipajj jan iyawsirïcchi, ucampis warmejj waliqui jacascchi uca chachampi ucajja, uca jilatajj janiw warmipampejj jaljtañapäquiti. Uqhamarac mä cullacantejj chachapajj jan iyawsirïcchejja, ucampis chachajj uca warmimpi jacañataquejj take chuymäscchi ucajja, uca cullacasti janiw chachapampejj jaljtañapäquiti. Jan iyawsiri chachasti, iyawsiri warmimpi casadötap laycuwa Diosar catuyatäjje. Uqhamaraquiw jan iyawsiri warmisa, iyawsiri chachampi jacatap laycuwa Diosar catuyatäjjaraqui. Jan uqhamäcaspa ucqhajja wawanacamajj jan iyawsiri jakenacan wawanacapjamaquïspawa, ucampis jichhajj uca wawanacajj Diosar catuyatäjjaraquiwa. Ucampis jan iyawsiri chachajj jan ucajj jan iyawsiri warmisa, mä iyawsiri chachatjja jan ucajj mä iyawsiri warmitsa jaljtañpun munchi ucajj jaljtascpan sam. Ucatsti jilatasa jan ucajj cullacasa librëjjewa, Diosajj samarat sarnakañaru jawsatap laycu. Iyawsiri warmi, ¿cunjämatsa jumajj yatta jan iyawsiri chachamaru khespiyañjja? Uqhamaraqui iyawsiri chacha, ¿cunjämatsa jumajj yatta jan iyawsiri warmimaru khespiyañjja? Cunjämäscpansaya, cunjämtejj Tatitojj churqui uqhamwa maynejj jacañapa, ucatsti cunjämarutï Diosajj jupar jicjjatqui uqhamwa jacañaparaqui. Uqhamaracwa yatichtjja take iglesianacansa. Diosatejj mayniru jawscän ucqhajja circuncidatächïna ucajja, uqhamaquïscpan. Maynitejj jan circuncidatäcchïna ucajj jan circuncidatäpanti. Janiw waquisquiti circuncidatäñas jan circuncidatäñasa. Ucampis Diosan munañapa phokhañaw asquejja. Sapa maynis cunjämarutï Diosajj jawscäna, uqhamaquïscañapawa. Esclavöscchïyäta uqhamaru Tatitojj jawstam ucqhajja, janiw cunatsa llaquisiñamäquiti. Ucampis libre sarnakasiñatejj jicjjatañjamäjjchi ucqhajj janiw pisi chuymt'añamäcaraquispati. Maynitejj esclavöcasin Diosar jicjjatchïna ucqhajja, jichhajj libre jakëjjewa Diosar sirviñataqui. Maynitejj jan esclavöcasina Diosar jicjjataracchïna ucqhasti, jichhajj jupajj Tatitun esclavopäjjaraquiwa. Diosaw jumanacarojj jila alampi alasipjjtam. Janipun jakenacan esclavopajj tucupjjamti. Uqhamapï jilatanaca, sapa maynisa cunjämtï Diosajj jupar jicjjatcänjja uqham sarnakañapawa. Qhitinacatejj jan casadöpqui ucanacataquejj janiw cuna sañajjas Diosatjja utjquituti, ucampis nayajj ewjja arunacajjacwa churañ munaracta Diosan wawapjama. Aqham tiemponacas jan walïsqui uca laycojja, nayan amuyatajjatjja walïspawa jupanacan jan casarasipjjañapa. Warminïstajja jan jaljtamti; jan warminïcstajja janiraqui warm thakamti. Casarasitamajja janiw juchäquiti. Mä tawakon casarasitapasa janiraquiw juchäquiti. Ucampis casadonacataquejj ch'amawa sarnakañajja, ucatpï nayajj muniristjja jan casarasipjjañapa, jan uqham llaquita sarnakasipcañapataqui. Jilatanaca, may sañ munapjjaracsma: juc'a tiempoquiw utj-jjestu. Acat ucsarojja casadonacajj janis warminïpcaspa uqhamaw sarnakapjjañapa. Llaquitanacajj janis llaquimpïcaspa, uqhamaraquiw sarnakapjjañapa. Fiestanquirinacasti, janis cusisitäcaspa uqhamaraquiw sarnakapjjañapa; alasirinacasti janis cunsa alasipcaspa uqhamaraquiw sarnakapjjañapa. Acapachan cuna asqui jicjjatirinacasa, janis cunsa jicjjatapcaspa uqhamaw tucupjjañaparaqui, aca orakesti niyaw tucusisqui. Janiw cunat llact'at sarnakapjjañamsa muncti. Cunapachatejj maynejj solterösqui ucajj Tatitun yänacapatwa llaquisi uqhamaraqui jupar sum sirviñampita. Ucampisa maynitejj casadöchi ucajj take cunatwa llaquisi uqhamarac warmiparu sum sirviñatsa. Uqhamaraquiw mä casada warmimpi mä soltera tawakompejja janiw quipcäquiti. Solterajj Tatitun yänacapatwa llaquisi, uqhamarac Diosar catuyatäñata, janchipansa almapansa. Mä casadasti acapach yänacatwa llaquisi chachapar sum sirviñataraqui. Acsti jumanacan asquimataquiwa sapjjsma, janiw jumanacar cun jarc'añ munasati, jan ucasti take chuyma Tatitur sirvisina sarnakapjjañamataquiwa sapjjsma. Ucampis maynitejj amuychi parlatapampi casarasiñapajj horasäjjatapa, inampis tiempojj pasjjaspan ucqhajja, lurascacpan cunjämaruy amuychi uqhamarjama. Casarasiscacpan, ucasti janiw juchäquiti. Ucampis maynitejj munañapampi chuymapanjja amtchi cunjäm lurañsa uqhamarac jan casarasisaqui jacañsa, ucas waliquïscaraquiwa. Parlatampampitï casarasejja, walic lurasquejja, jan casarasqui ucapachasti juc'amp ascwa luraraquejja. Casada warmejja leyirjamajja chachapampi jacañapataquiwa; chacha jiwjjatatsti jupajj librëjjewa qhitimpi casarasiñataquisa, iyawsiric iyawsirïpajja. Ucampis jupajj juc'amp cusisitaw sarnakasispa jan wastatampi casarascaspa ucajja. Acasti nayan arojjaquiwa, ucampis amuyasiractwa Diosan Ajayupajj nayampïtapa.


1 Samuel 20 - Holy Bible [Aymara Bible 1997] - (1Sam 20)\nDavidasti Naiot sisqui uca Ramá chekatjja, cawqhanccäntejj Jonatanajj ucaruw sarawayjjaraquïna, yatiyañataqui: —¿Nayajj cunsa lurtjja? ¿Cunas juchajjajja? ¿Cuna juchsa awquima nayrakatana lurtjja, nayar jiwayañatac thakhañapataquejja? —sasa.\nJonatanasti saraquïnwa: —¡Diosajj jan munpati! ¡Janiw jiwaycätamti! Jumajj amuyam, awquejjajj janiw cunsa lurcaspati, take cuna lurañataquisa, nayarupuniw yatiyitojja. ¿Cunataraqui awquejjasti nayaru uca lurañsti jan yatiyitaspasti? ¡Janiw uqhamäcaspati! —sasa.\nUcampisa Davidajj sascaquïnwa: —Awquimajj asquiw yati nayajj jumat yanapa catokatajj-jja, ucampis jichhajj janiw yatiycätamti, juman jan llaquisiñamataqui. ¡Ucampisa juramentompiw arsuracsma, Tatitun sutipjjaru, uqhamarac juman sutimjjarusa, nayataquejj jiwañajj sinti jac'ancapuniwa! —sasa.\nUcatwa Jonatanajj jisct'araquïna: —¿Juma laycojj cuna lurañajjsa munta? —sasa.\nDavidasti saraquïnwa: —Kharürojja phajjsi kallta fiesta uruwa. Nayasti reyimpi chicaw mank'asiñataqui kont'asiñajjaraquejja. Ucampisa nayarojj jan ucancañajjataqui churita, jurpüru jayp'ucama pampan imantasiñajjataqui.\nUcat awquimatejj nayat jisct'ätam ucqhasti, saraquïtaw nayajj jumat jan ucancañajjataqui mayitajja, janc'aqui Belén marcajjaru sarañataqui, take familiajjajj mara sacrificio loktatap laycu.\nUcattejj jupajj: ‘Waliquiwa’ sanejja, ucajj sañ muni, nayajj janiw cunatsa llaquiscjjäti; ucampisa jupatejj wali colerasinejja, ucqhajj jumajj yatïtawa, naya toke jan walpuni amtatapa.\nUqhamajja, uca asquiy lurt'ita, nayajj sirvirimästjjaya, uqhamarus mä amtäwi Tatit nayrakatanjja luraractanjja. Ucampisa nayatejj juchanïyäjja, ucqhajj juma quipcaw nayarojj jiwayitäta. Janiw waquiscaniti nayan awquim nayrakataru irpañamajja.\nUcampisa Jonatanajj saraquïnwa: —¡Jan jumajj ucjja lup'imti! Nayatejj awquejjan jan wali lurañ amtatapa yatï ucapachajja, janc'aquiw jumarojj yatiyäma —sasa.\nUcatsti Davidajj jisct'araquïnwa: —¿Qhitis yatiyaraquitanejja, awquimatejj jan wali arunacampi parlaraquïtam ucapachajja? —sasa.\nJonatanasti saraquïnwa: —Nayampi chica jutam. Pamparu sarañäni. Ucat panpachaniw pamparojj mistuwayapjjäna.\nUcanwa Jonatanajj Davidarojj säna: —Nayajj Israel marcan Tatitu Diosapan sutipjjaruw juramentompi arsta, kharürumpita, jan ucajj jurpürumpitwa yatjjäta, uca pachpa horasaru, cuntejj awquejjajj amtqui ucanaca. Jupan amtatapatejj jumataqui waliquïscani ucapachasti yatiyanjjämawa.\nUcampisa, awquejjatejj juma contra jan wal amtanejja, ucapachajj Tatitojj wali mutuypan, janitejj yatiycäma juman jaltjjañamataqui ucapachajja. ¡Tatituy jumarojj yanappan cunjämatejj awquejjaru yanapcänjja uqhama!\nJichhajj waliquiwa, nayatejj ucqhacama jacascä ucapachajja, cunja qhuyapayasiñampitejj Tatitojj jumaru uñjctamjja uca pachpa qhuyapayasiñampiraqui nayarojj uñjitpan.\n[15-16] Ucampisa nayatejj jiwjjä ucapachajja, familiajjat qhuyapt'ayasiñjja janipuniw armt'asïtati. ¡Tatituy uñisirinacamarojj uñjpan, uqhamarac k'ala jupanacarojj tucjpan! —sasa. Uqhamwa Jonatanampi Davidampejj mä amtäwiru mantapjjäna.\nJonatanasti Davidaru sinti munatap laycojja, wasitatwa juramento lurarapïna, jupa quipcarjamaraqui munasitap laycu.\nUcat saraquïna: —Kharürojj phajjsi kallta fiesta uruwa, cunjämatejj konuñamajj ch'usaquïnejja, ucapachajj tumpasipjjätamwa.\nUcampisa quimsa ururusti juman jan ucancatamajj khanaw uñstani. Uca laycu jichhajj sarjjam cawqharutejj pasïrina imantasctajj uca pachpa chekaru, ucat uca kala chhajjwa jac'aru imantasim.\nNayasti quimsa flechanacwa ucsa tokeru antutt'anï, mä cunaru flecht'anquirista uqhama.\nUcatsti uywatajjaruw saraquï: ‘Uca flechanac thaktanim’ sasa. Nayatejj säjja: ‘Flechanacajj jumat aquïrincasquiwa; saram, apthapinjjam’ sasajja, ucapachajj jumajj jan cuna llaquiniw mistunjjäta, janiraquiw cunas pascätamti. Acsti Tatitun sutipjjaruw juramento lurarapsma.\nUcampisa nayatejj: ‘Flechanacajj juc'ampi qhuri chekanquiwa’ siscä ucapachasti jumajj sarjjam, Tatitusti sarjjañamwa munaraqui.\nCuna arsüwtejj purapat arsustan uca toketjja, pachpa Tatituw wiñayataqui testigöscaraqui —sasa.\nDavidasti pampanwa imantasjjäna, phajjsi kallta uru purinipanjja, reyejj mesaparuw kont'asïna mank'añataqui.\nCawqhatejj konuñapäqui ucqharuw kont'asïna, perka jac'aru. Jonatanasti uñcatasiparuw kont'asiraquïna, Abnerasti Saúl reyin thiyaparuraqui. Davidan konuñapasti ch'usaquiraquïnwa.\nUca urusti Saúl reyejj janiw cunsa camscänti, chuymapansti sascaraquïnwa “Cuna jan wali k'añuchasïwi inas jupajj lurchi, ucat jichhajj k'omachasiscpacha” sasa.\nKhepürusti, cunapachatejj niya pä uru uca fiestat sarakjjäna ucapachasti Davidan konuñapajj ch'usaquïscaquïnwa. Ucatwa Saúl reyejj Jonatán yokaparu jisct'äna: —¿Cunatsa wasürojj Isaí jaken David yokapajj mank'äwirojj jan juti, jichhürus uqhamaraqui? —sasa.\nJonatanasti saraquïnwa: —Davidajj jan acancañataquiw mayisitu, janc'aqui Belén marcaparu sarañataqui.\nAchict'asiraquituwa nayan mayitaparu churañajjataqui, familiapajj marcapan mä sacrificio loktatap laycu. Jilapasti ‘Sarañamaw’ saraquïnwa. Ucatsti saraquituwa: ‘Jumatejj nayaru uca mayitajjaru churitäta ucqhajj familiajjaru tumpt'asiriw mä juc'a urunaca sararaquï’ sasa. Ucatwa juma jach'a reyimpi chica jan kont'asquiti mank'añataquejja —sasa.\nUcatsti Saúl reyejj Jonatanataquejj walpun colerasïna, saraquïnwa: —¡Jan wali warmin wawapa! ¿Janit nayasti yatctsti, jumajj Isaí jaken yokapan suma amigopätamsti, juman p'enkamataqui, uqhamarac taycaman p'enkapataquisa?\nJupan aca oraken jacañapcamasti, jumasa uqhamarac reinomasa janiw jumataquïcaniti. ¡Uqhamajj jichhajj saram, ucatsti thaktayanim, acaru irptayaniraquim, jiwañapajj waquisipuniwa! —sasa.\nUcampisa Jonatanajj saraquïnwa: —¿Cunatsa jupajj jiwanejja? ¿Cuna jan wali luratapas utjejja? —sasa.\nSaúl reyisti lanzapwa aytasi Jonatanar jiwayañataqui, ucampisti Jonatanajj amuyjjänwa, awquipajj Davidarojj jiwayañpun amtatapa.\nUqhamasti Jonatanajj wali colerataw sarti cawqhantejj kont'atäcäna ucqhata, uqhamaraqui khepürojja janiw uca mank'äwiru sarcjjänti, Davidat wali llaquisitapata, awquipan uca ñankha lurañ amtatap laycu.\nKhepärmanthi alwasti Jonatanajj pamparuw mistuwayäna, cuna horasarutejj jiquisiñataqui Davidampi amtapcäna uca quipca horasaru. Mä uywata waynampi compañt'ataw sararaquïna.\nUcat uca waynarojj saraquïna: “Nayajj cuna flechanactejj flecht'cä ucanac thaktiriw saräta” sasa. Uywatasti janc'aquiw jaläna, ucañcamasti Jonatanajj flechanacapwa uca uywatat juc'ampi jayaru flecht'ascaquïna.\nCunapachatejj uywatajj cawqhanccäntejj flechanacajj ucqharu purïna ucqhasti Jonatanajj take ch'amapampiw art'äna: —¡Flechajj jumat juc'ampi qhuri chekanquiwa! —sasa.\nJonatanajj mayamp uywatarojj art'ascaquïnwa: —¡Apurac jaltanim, jan kheparamti! —sasa. Jonatanan uywatapasti flechanac apthapinisajja, uywiriparuw catuyjjäna.\nUcampisa janiw cunätapsa amuyascaraquïnti, Jonatanampi, Davidampiquiw cuna señälatejj utjcäna ucjja yatisipjjäna.\nUcatsti Jonatanajj armanacapjja uywataparuw churäna. Saraquïnwa: “Wasitat marcaru apjjam” sasa.\nUywatan sarjjatapatsti, Davidajj janc'aquiw uca kala chhajjwa khepäjjat mistuni. Ucatsti Jonatán nayräjjarojja quimsa cutiw oraker ajanup puriyañcama alt'araquïna. Ucat janc'aquiw jamp'att'asipjjäna, panpachaniw jachapjjaraquïna, Davidan chuyma utt'ayasiñapcama.\nKhepjjarusti Jonatanajj Davidarojj sänwa: “Jichhajj sumaqui sarawayjjam, cuna juramenttejja jiwas paninejj amttctan ucajja Tatitun sutipjjaru amtatawa. Uqhamarus mayiraquïyätanwa, jupajj jiwas taypincañapapuni, uqhamarac jumampi nayampi wawanacasan wawanacapataqui.” Ucatsti Davidajj sarjjänwa, Jonatanasti marcaruw cuttanjjaraquïna.


Lucas 11 | Online Bible | New World Translation\nKunjamsa oración lurañasa (1-13)\nYateqasiñatak oraciona (2-4)\nMä demoniojj Diosan chʼamapampi alissutawa (14-23)\nDemoniojj mayampiw mä jaqer manti (24-26)\nCheqpach kusisiña (27, 28)\nJonasan señalapa (29-32)\nCuerpon qhanapa (33-36)\nKʼari chuymaninakajj kamachapkakini (37-54)\n11 Mä kutejja jupajj mä cheqanwa oración luraskäna, tukuyjjäna ukhajja, discipulonakapat mayniw jupar akham säna: “Tata, oración lurañay yatichapjjeta, kunjamtï Juanajj arkirinakapar yatichkäna ukhama” sasa. 2 Jupasti akham sasaw jupanakar sarakïna: “Oración lurapkäta ukhajja, akham sapjjañamawa: ‘Awki, sutimajj jachʼañchatäpan.* Reinomajj* jutpan. 3 Sapüru tʼantʼa churapjjeta, qhawqhatï sapürojj munaski ukarjama. 4 Juchanakajsa perdonapjjarakita, nanakajj manüpkitu taqe ukanakarojj* perdonapjjtwa. Janirak yantʼarus puriyapjjestati’ sasa”. 5 Ukjjarusti jupanakar sarakïnwa: “Jumanakat maynejj mä amigonïspa, jupan ukar chika aruma sarasajj akham sasma: ‘Amigo, kimsa tʼantʼay maytʼita, 6 amigonakajat mayniw nayan ukar jayat jutatayna, jupar wajjtʼañatakejj janiw kunas utjkituti’ sasa. 7 Jupajj uta manqhat akham sanirakispa: ‘Jan ik mächistati. Punkus suma llawintatäjjewa, wawanakajas nayamp chikaw ikiñankjjapjje. Janiw sartasin kuns churkirismati’ sasa. 8 Nayasti jumanakarojj sapjjsmawa, amigopäkasas janiw jupajj sartasin kuns churkaniti, ukampis jan ajjsartʼas* wal mayisitap laykojj sartaniwa, kunjjay munchi uksa churarakiniwa. 9 Ukhamasti nayajj sapjjsmawa, mayisipkakim, churatäpjjätawa; thaqasipkakim, jikjjatapjjätawa;* leqtʼasipkakim, llawiratäpjjätawa. 10 Taqe khititï mayki ukajj katoqewa, taqe khititï thaqki ukajj jikjjatiwa,* taqe khititï leqtʼki ukajj llawiratäniwa. 11 Cheqpachansa ¿khiti awkis jumanak taypitjja wawapan chawlla mayitajj mä asiru wayjjaruyaspa? 12 Jan ukajj ¿khitis mä kʼawna mayitajj mä alacrán churaspa? 13 Jumanakajj jucharar jaqëkasinsa, wawanakamar suma regalonak kunjam churañsa yatipjjtawa. Ukhamajj ¿janit alajjpachankir Awkejj mayipki ukanakarojj espíritu santo* churkani?” sasa. 14 Qhepatjja mä amut demonioruw jupajj mä jaqet alissüna. Uka demoniojj mistjjäna ukhajja, uka amut jaqejj parljjänwa, jaqenakajj wal musparapjjäna. 15 Jupanakat mä qhawqhanejj sapjjarakïnwa: “Jupajj demonionakan Beelzebub* sat apnaqeripan chʼamapampiw demonionakar alissu” sasa. 16 Yaqhepasti jupar yantʼañ laykojj alajjpachat mä señal uñachtʼayapjjeta sasaw wal waytʼapjjäna. 17 Amuyunakap yatisasti akham sasaw Jesusajj jupanakar säna: “Mä gobiernojj tʼaqjtasin jupanakpura saytʼasipjje ukhajja, tukusiwa. Mä familias tʼaqjtasin jupanakpura saytʼasipjje ukhasa, aynachtʼarakiwa. 18 Supayampejj* uka kikparakiwa, jupa pachpa contra saytʼasisin tʼaqjtaspa ukhajja, ¿kunjamaraki gobiernopasti saytʼatäspasti? Jumanakajj Beelzebub satäki ukan chʼamapampiw demonionakar alissuski sasaw sapjjestajja. 19 Ukhamasti nayatejj Beelzebub ukan chʼamapampi demonionakar alissta ukhajja, ¿khitin chʼamapampis wawanakamajj alissupjje? Ukatwa jupanakajj jumanakjjar juezat saytʼapjjani. 20 Nayatejj Diosan chʼamapampi* demonionakar alissta ukhajja, Diosan Reinopampiw* jumanakajj katjayasipjjtajja. 21 Wali chʼaman mä jaqejj utap wali armantat sum uñjaski ukhajja, utjirinakapajj suma jarkʼaqatarakiwa. 22 Ukampis kunapachatï jupat sipansa jukʼamp chʼamani mä jaqejj jupa contra jutki ukhajja, jupar atipjiwa. Kawkïr jarkʼaqasiñ armanakarutï confiyaskäna ukanaksa qʼal apararaki. Ukatsti jupat aparki ukanaksa lakinoqarakiwa. 23 Khititï jan nayampïki ukajj naya contrawa, khititï nayamp chika jan apthapki ukajja, jukʼampikiw apatati. 24 ”Mä demoniojj mä jaqet mistu ukhajja, mä samarañ lugar thaqasaw waña cheqanakan sarnaqaski, jan kun jikjjatasajj* akham sarakiwa: ‘Nayajj mistunkta uka utajar kuttʼjjä’ sasa. 25 Uka utar purisasti, suma pichthaptʼata, suma kʼachachtʼatwa jikjjataraki.* 26 Sarasinjja yaqha paqallq demonionakaruw irptasini, jupat sipansa jukʼamp jan walinaka. Mantasajj ukanwa utjantasipjjaraki, ukhamatwa uka jaqejj nayrat sipansa jukʼamp jan walinakan uñjasi”. 27 Ukanak parlkipansti mä warmiw jaqenak taypit jupar akham sasin artʼäna: “¡Kawkïr warmitejj purakapar apkayätam, ñuñuykarakiyätam ukajj kusispan!” sasa. 28 Jupasti sarakïnwa: “¡Janiwa, antisas khitinakatejj Diosan arunakap istʼapki phoqapkaraki ukanak kusisipjjpan!” sasa. 29 Walja jaqenakajj tantachasipjjäna ukhajja, akham sasaw jupajj yatichañ qalltäna: “Aka tiempon jakir jan wali jaqenakajj mä señal uñjañ munapjje, jupanakajj janiw kuna señalsa uñjapkaniti, jan ukasti Jonás profetan señalapak uñjapjjani. 30 Kunjamatï Jonás profetajj Nínive markankir jaqenakatakejj mä señaljam saytʼkänjja, ukhamarakiw jaqen Yoqapajj aka tiempon jakir jaqenakatakejj mä señaljam saytʼani. 31 Aynach toqenkir reinaw aka tiempon jakir jaqenakamp chikajj Juicio Urun sartanini, jupaw aka jaqenakarojj juchañchani. Jupajj Salomonan yatiñap istʼirejj oraq tukuyatpachwa jutäna, ukampis khititï Salomonat sipansa jukʼamp jilïrïki ukaw akankaski. 32 Ukatsti Nínive markankir jaqenakajj aka tiempon jakir jaqenakamp chikaw Juicio Urun sartanipjjani, jupanakaw aka jaqenakarojj juchañchapjjani. Jupanakasti kuntï Jonasajj yatiykäna uk istʼasajj arrepentisipjjänwa, ukampis khititï Jonasat sipansa jukʼamp jilïrïki ukaw akankaski. 33 Mä michachuwa* naktayasajja, janiw maynejj jamasar uchkiti, ni mä canastampis* kʼumpjjatkiti, jan ukasti kawkirutï uchañäki uka patjjaruw apjjati, ukhamat utar mantirinakajj micha qhana uñjapjjañapataki. 34 Nayramajj cuerpoman qhanapawa. Nayramajj sumäki* ukhajja, taqpach cuerpomajj qhanarakiwa.* Nayramajj envidiasirïki* ukhajja, cuerpomajj chʼamakarakiwa. 35 Ukhamasti jumajj amuyasim, ukatarak juman utjki uka qhanajj chʼamakar tukuskaspa. 36 Taqpach cuerpomatejj qhanächi, janirak mä cheqas chʼamakäkchi ukhajja, taqpach cuerpomaw sum qhantani, kunjamtï mä michachuwajj* qhanapamp qhankatktam ukhama”. 37 Ukanak parlañ tukuyjjäna ukhajja, manqtʼasir sarañäni sasaw mä fariseojj jupar säna, ukatwa utapar mantasin jupajj mesan qontʼasïna. 38 Manqʼasiñatakejj janiw jupajj ampar jareqaskänti.* Uk uñjasasti fariseojj wal musparasïna. 39 Ukatwa Tatitojj jupar akham säna: “Fariseonaka, jumanakajj vasonaksa platonaksa wali sum patjjat qʼomachapjjtajja, manqhatjja lunthatasiñanakampi* jan wali luräwinakampi phoqantatäpjjtawa. 40 ¡Jan amuytʼasir jaqenaka! Khititejj anqäjj lurki ukajj manqhäki uksa lurarakiwa, ¿janich ukhamäki? 41 Khuyapayasiñat* pobrenakar kuns churañ munapjjäta ukhajja, kunanakatejj manqhan utjki ukanak churapjjam, taqe kunansa jumanakajj qʼomäpjjätawa. 42 ¡Fariseonaka, ay jumanakajj kamachapkakïta, yerbabuenatsa, rudatsa, huertankir yaqha chʼojjña alinakatsa diezmo churapjjtawa. Ukampis cheqapar sarnaqañsa Diosar munasiñsa apanukupjjtawa! Cheqansa taqe ukanakat diezmo churañajj wakisïnwa, ukampis janiw mayninak apanukuñajj wakiskänti. 43 ¡Fariseonaka, ay jumanakajj kamachapkakïta, sinagoganakansa nayraqatarupuniw* qontʼasiñ munapjjtajja, qhatunakansa wal aruntayasiñ munapjjaraktajja! 44 ¡Ay jumanakajj kamachapkakïta, jan qhana uñjkañ sepulturanakar uñtatäpjjtawa,* jaqenakajj ukanak patjja sarnaqkasas janiw amuyapkiti!”. 45 Ukanak satasti Ley sum uñtʼir mä jaqejj akham sasaw jupar säna: “Yatichiri, ukanak parlasajj nanakamppacharuw jiskʼachapjjestajja” sasa. 46 Ukatsti jupajj sarakïnwa: “¡Ley sum uñtʼir jaqenaka, ay jumanakas kamachapkakïta, jan aptañjam qʼepinakampiw jaqenakar apjjatapjjtajja, jumanakasti janiw ni mä lukʼanampikis uka qʼepinak llamktʼañ munapktati! 47 ”¡Ay jumanakajj kamachapkakïta, profetanakan sepulturanakapsa lurapjjtawa, ukampis nayra awkinakamajj jupanakar jiwayapjjänwa! 48 Kuntï nayra awkinakamajj lurapkäna ukjja yatisipktawa, jupanakan luratanakapsa walikiw sapjjaraktawa. Jupanakajj profetanakaruw jiwayapjjäna, jumanakasti uka profetanakan sepulturanakapwa lurapjjtajja. 49 Ukatwa Diosan yatiñapajj akham sarakïna: ‘Nayaw jupanakan ukarojj profetanaksa apostolonaksa khitäjja, ukampis yaqheparojj jiwayapjjaniwa, jan waltʼayañatakis arknaqapjjarakiniwa. 50 Ukhamat aka tiempon jakir jaqenakajj taqe profetanakan wila wartasitapat juchanïpjjañapataki,* akapachajj qalltkäna* uka tiempotpacha, 51 Abel sat chachan wilapata Zacariasan wilapkama. Jupasti templökisa ukhamarak altaräkis uka chika taypir jiwayataw uñjasïna’ sasa. Cheqpachansa nayajj sapjjsmawa, aka tiempon jakir jaqenakaw jupanakan wilapat juchanïpjjani.* 52 ”¡Ley sum uñtʼir jaqenaka, ay jumanakajj kamachapkakïta, yatiñan llavepsa jaqenakat apaqapjjtawa, janiw jumanakas mantapktati, ni mantaskirinakarus mantayapktati!”. 53 Uka cheqat sarjjäna ukhajja, walpun escribanakasa fariseonakas jupar aywjjatapjjäna, wal jiskhintapjjarakïna,* 54 kun arsuñapsa wal suyapjjäna, ukhamat jupa contra parlañataki.\n^ Griego arunjja, “santot uñjatäpan”.\n^ Jan ukajja, “Gobiernomajj”.\n^ Jan ukajja, “yaqhanakan juchanakap”.\n^ Variante: “jan jiwtayasis”.\n^ Variante: “katjapjjätawa”.\n^ Variante: “katjiwa”.\n^ Uka arojja, Supayan yaqha sutipawa.\n^ Griego arunjja, “Satanás”. Ukajj contra saytʼiri, kutkatasiri sañ muni.\n^ Griego arunjja, “Diosan lukʼanapampi”.\n^ Jan ukajja, “Gobiernopampiw”.\n^ Variante: “jakisajj”.\n^ Variante: “katjaraki”.\n^ Variante: “mechero”.\n^ Jan ukajja, “mediñatak canastampis”.\n^ Jan ukajja, “qʼomäki; mä toqeruk uñtatäki; khuyapayasirïki”.\n^ Jan ukajja, “kʼajarakiwa”.\n^ Griego arunjja, “jan walïki”.\n^ Variante: “mecherojj”.\n^ Fariseonakasa mayni judionakasa costumbrenakaparjamaw ampar jareqasipjjerïna.\n^ Jan ukajja, “yaqhankir munañanakampi”.\n^ Variante: “Khariptʼayasiñat”.\n^ Jan ukajja, “suma lugaranakarupuniw”.\n^ Jan ukajja, “jan señalat sepulturanakar uñtatäpjjtawa”.\n^ Jan ukajja, “cuenta churapjjañapataki”.\n^ “Akapachajj qalltkäna” sasinjja, Adanampina Evampin wawanakapatwa parlaski.\n^ Jan ukajja, “cuenta churapjjani”.\n^ Variante: “chhiktʼapjjarakïna”.


Cawquïri marca apnakerinacatejj nayatacjamäcani ucanacwa churaraquï, ucanacasti jumanacarojj ch'iqhi cancañampiw apnakapjjätam uqhamaraqui suma amuyt'a chuymampi.\nJan wali sarnakeri warmejj, c'ullc'u wali mankhe phuch'ur uñtatawa, jan waliru puriyañataqui.\n Ucatsti juparaquiw sapa maynirus amuyt'añ churi, mayninacarojj apostolöña, mayninacarojj Diosat catokat arunac khanañchaña, mayninacarusti khespiyasiñ arunac parlaña, mayninacarusti pastoräña, yatichirïñaraqui. Uqhamwa jupan luräwinacap lurapjjañapataqui jupanquirinacarojj waquicht'i, Criston cuerpop jiltayañataqui.\n Jichhasti ewjja arunacracwa jilïri chuymaninacaru iglesianacamanjja churta. Nayasti jupanacjam jilïri chuymaniraquïtwa, Criston t'akhesitanacapatsa testigoraquïtwa, jupanac chicaraquiw Criston jach'a c'ajquir khanapancäjja uñstancan ucapachajja. Tatitun ovejanacapsti sum awatipjjam, ucanacasti jumanacar catuyatawa. Take munasiñampi ucjja lurapjjam, cunjämtejj Diosajj munqui uqhamarjama, janiw phokhayam sat laycuquiti, ni kollke munañ laycuquisa, jan ucasti take chuyma ucjja lurapjjam, jan jumanacas uca ovejanacjjaru munañïpcasmasa uqhamjja, jan ucasti ovejanacarojj mä suma yatichäwi uñacht'ayasa. Uqhamata cunapachatejj awatirinacan jach'a jilïripajj uñstanjjan ucqhajja, jumanacajj mä suma churäwi catokapjjäta, janiw uca pankaranacat lursutäquis uca coronjamti, jan ucasti wiñay corona.\n Cunatejj lurañanacajj utjcäna uca laycuw Creta islarojj jaytaniwaysma, cunjämtejj nayajj siscsma uqhamarjama sapa marcanquir iglesianacan jilïri irpirinac utt'ayañamataqui. Mä jilïri irpirejj jacañapawa jan qhitin cuns camscaya. Mä sapa warminiquïñapawa. Wawanacapajj iyawsirinacäñaparaquiwa, janiraquiw jan walitsa ni jan wali sarnakeritsa uñt'ayasipjjañapäquiti. Qhititejj obispot uchatäqui ucajj Diosan yänacap uñjirit uchatawa, ucatwa waquisi chekap jacañapajja. Janiw jalta chuymäñapäquiti, jan wali chuymanïñapäquisa, machirïñapäquisa, ch'ajjwañ munirïñapäquisa, janiraquiw lunthatasiñampi jicjjatat kollksa munañapäquiti. Jan ucasti janc'aquïñapawa utapar visitanac catokañataquejja, takerus qhuyapt'ayirïñapawa, suma amuyun jake, asquiraqui, Diosar catuyata, suma yatichataraqui. Uqhamaraquiw catjjäsiñapa yatichatäqui uca cheka arunaca, uqhamat yakhanacar waytt'añapataqui uca suma yatichäwimpi, uqhamarac qhitinacatejj jan Diosar ist'añ munapqui ucanacar iyawsayañapataquisa.\n Tatitusti nayan ucaru jutasinjja, saraquituwa: “Jumasti chacha, Israel marcan awatirinacap toke arsum nayan sutejjaru, ucatsti naya toketjja saraquim: ‘Ay, cunaquïcani Israel marcar awatirinacataquejja, jupanacpachaquiw awatisisipqui. Uca awatirinacajj oveja tamanacwa awatipjjañanacapänjja. Jumanacajj leche umt'asipjjtajja, t'awranacatsa isinaca lurasipjjtajja, wali liq'i ovejanacwa qharst'asipjjaractajja, ucampisa janiw oveja tamarojj awatipctati. Pisi ch'ama ovejanacarojj janiw yanapt'apctati, usutanacarus janiw kollt'apcaractati, cayu p'aquita ovejanacarus janiw ch'okjjatt'apcaractati, jan ucasti khoru cancañampi jan munasiñampiw uñjapjjaractajja. Ovejanacajjasti jan awatiriniw uñjasipjje, take tokeruw aywinucuwayjjapjje, ucatsti kamakenacaw mank'arjjapjjaraqui. Take kollu tokenacaru jach'a kollunac tokeruw aywitatawayjjapjje, take acapacha tokenacaruw aywitatawayjjapjje, ucatsti janiraquiw qhiti jupanacat llaquiris utjcänti, ni qhitis jupanacaru thakerejj sarcaraquïnti. “Uqhamasti jichhajj, awatirinaca, suma ist'apjjam arunacajja: Naya Tatituw juramentompi arsta: Take casta kamakenacaw nayan ovejanacajj-jja mank'arawayapjje, uqhamaraqui lunthatsuwayapjje, jan awatirinïpjjatap laycu. Awatirinacajjasti janiw ovejanacajj thakerejj sarapquiti. Awatirinacajj jupanacpachatacwa llaquisipjje, ovejanacajjsti janiw tumpapcaraquiti. Ucatpï jichhajj, awatirinaca, ist'apjjam nayan arunacajja, cuntejj naya Tatitojj sapcsma uca arunac ist'apjjam: Awatirinaca, nayajj jichhajj jumanacan uñisirimaw sayt'ta, tamanacajjsti jumanacatwa apsupjjaraquïma, ovejanacar awatiñsti apakjjapjjaraquïmawa, uqhamat jan jumanacajj awatisipcañamataqui; ovejanacajjsti tumpasjjaraquïwa, jan jumanacan mank'arasipcañanacamataqui.’


Juan 1 | AYOP Bible | YouVersion\nDiosan arupajj jaker tucuta\n1Cunapachatejj take cuna kalltcäna ucqhajja, Arojj utjapunïnwa; qhä Arusti Diosampïnwa, uca Arusti Diosänwa. 2Kalltanjja jupajj Diosampïnwa. 3Jupa tokew Diosajj take cuns luri, jan jupampejj janiw cuna luratas utjquiti. 4Jacañajj jupanwa utjäna, aca jacañasti jakenacan khanapänwa. 5Aca khanasti khantiwa ch'amac taypina, ch'amacasti janiw khanarojj jiwt'ayañatac ch'amanïcänti.\n6Mä chachaw utjäna Diosan qhitanita, Juan sutini. 7Jupasti testigjama khanat parliriw jutäna, cuntejj jupajj parlcäna uca toke takeni iyawsapjjañapataqui. 8Juanajj janiw khanäcänti; jan ucasti mä testigjama uca khanat parlañapatac qhitanitaquïnwa. 9Take jakenacar khant'qui uca chekpach khanawa acapacharojj purisincäna.\n10Qhä Arusti aca orakencänwa; Diosasti aca orakerojj jupa tokew luri, orakenquirinacasti juparojj janiw uñt'cänti. 11Jupajj quipca orakeparuw juti, ucampis jupanquirinacajj janiw catokapcänti. 12Ucampis juparu catokapqui iyawsapcaraqui ucanacarusti munañanïñwa churi Diosan wawanacapa tucupjjañapataqui. 13Ucanacasti janiw janchit nacit wawanacjamäquiti, ni jaken munañapat nacit wawanacjamäquisa, jan ucasti Diosat nacit wawanacäpjjewa.\n14Qhä Arusti janchiruw tucu, jiwasanac taypinwa jacaraquïna. Jiwasanacajj uñjtanwa jach'a cancañapa, uca jach'a cancañasti alajjpach Awquin mä sap Yokapan jach'a cancañapänwa, munasiñampi asquimpi phokhantataraqui. 15Juanasti jupatwa parläna: “Acapï cawquïrittejj parlcäyäta: ‘Nayan khepajj jutqui ucajj nayatjja juc'amp nayrïriwa, utjapunïnwa janïr nayajj utjcäyät ucqhatpacha’ ” sasa.\n16Takeniw jach'a kamir cancañapatjja catoktanjja, bendicionat bendicionjjaru. 17Moisés tokew leyejj churatäna, ucampis munasiñajj uqhamarac cheka arunacas Jesucristo tokew juti. 18Janiw cunapachas Diosarojj qhitis uñjquiti, ucampis mä sapa Yokapa, cawquïritejj Awquipa jac'ana kont'atäquis ucawa uñt'ayistu cunjamäquitejj Diosajj ucjja.\nBautisiri Juanajj Jesucristjjatwa parli\n19Jerusalenanquir judionacajj qhitapjjänwa sacerdotenacampiru levitanacampiru Juanan ucaru, qhitïpachasa uc jisct'añataqui. 20Jupasti arsusïnwa, khanpacha:\n—Janiw nayajj Cristöcti —sasa.\n21Ucjjarusti wasitampiwa jisct'apjjäna:\n—Uqhamasti ¿qhitïtasa? ¿Elías profetätati? —sasa.\nJuanasti saraquïnwa —Janiw ucäctsa —sasa.\n—Uqhamasti ¿qhä profeta jutañapäqui ucätati? —sasa.\n—Janiw ucäctsa —sasa.\n—Uqhamasti, ¿qhitïtasa? Yatiyapjjañajjawa qhitanipquitu ucanacarojja. ¿Camsapjjetasmasa juma pachpatjja? —sasa.\n—Nayajj mä arütwa wasaran art'iri: ‘Chekaptayapjjam Tatitun thaquipa’ sasa, cunjämtï Isaías profetajj arscäna uqhamarjama.\n24Juanaru jisct'irinacajj fariseonacan qhitatänwa. 25Juanarusti jisct'apjjaraquïnwa:\n—Uqhamasti jan Cristöcstajja, ni Eliasäcaractasa, ni qhä profetäcaracsta ucajja, ¿cunatsa bautistajja? —sasa.\n—Nayajj umampiw bautista, ucampis jumanac taypinjja mayniw utji, ucarusti janiw uñt'apctati. 27Jupajj nayat nayräcchi ucasa, nayan khepajjwa juti. Nayajj janiw asquïcti ni wisqhu t'isnup jararañataquisa —sasa.\n28Take acanacajj pasänwa; Betábara sat chekana, ucasti Jordán jawirat inti jalsu tokencänwa, cawqhantejj Juanajj bautiscäna ucqhana.\nJesusajj Diosan Corderopawa\n29Khepürusti Juanajj Jesusaruw uñjäna, jupar jac'achasisinquiri, ucatsti sänwa: “Uñtapjjam, acawa Diosan Corderopajja, acapachan juchap k'omachirejja. 30Nayajj jupatpï parläyätjja: ‘Nayan khepäjj-jja mä chachaw juti, jupasti nayat nayrawa, utjapunïnwa janïr nayajj utjcäyät ucqhatpacha’ sasa. 31Naya pachpawa jan yatcäyätti qhitïtapsa, ucampis nayajj juttwa umampi bautisasina Israel marcajj uca Jesusar uñt'añapataqui.”\n32Ucjjarojj Juanajj saraquïnwa: “Nayajj uñjtwa Kollan Ajayuru alajjpachat mä palomar uñtat sarakanquiri, uca Kollan Ajayusti jupjjaruwa sayt'araqui. 33Nayajj janïraw yatcäyätti qhitïtapsa; ucampis qhititejj umampi Bautisiri qhitanquitojja, ucajj aqhamwa situ: ‘Cunapachatejj Kollan Ajayuru mä chachjjaru sarakanquiri uñjätajja, uca chachapï Kollan Ajayumpi bautisirejja’ sasa. 34Nayaw uñjta, nayaraquiw testigötjja, jupajj Diosan wawapätapa” sasa.\nJesusan nayrïri discipulonacapa\n35Khepürusti Juanajj wastatwa ucawjancascäna pä arquirinacapampi. 36Jesusar ucawja pasasquir uñjasinjja Juanajj sänwa:\n“Uñtapjjam, jupawa Diosan Corderopajja” sasa.\n37Uc ist'asinjja Juanan panpach arquirinacapajj Jesusaruw arcapjjäna. 38Jesusasti khepäjj uñaquipasisinsti jupar arcasquirwa uñjäna, jupanacarusti saraquïnwa:\n¿Qhitsa thakasipcta? —sasa.\n—Yatichiri, ¿cawquins jacascta? —sasa.\n39Jesusasti jupanacarojj saraquïnwa:\n—Jutapjjam, uñjapjjaraquim —sasa.\nJupanacasti sarapjjänwa cawqhantejj jacascäna uc uñjiri. Uca urusti Jesusampiw kamapjjäna, niya pusi horasäjjatap laycu.\n40Uca panit maynïrejja Andresänwa, Simón Pedron jilapa, cawquïritejj Juanaru ist'cäna uqhamarac Jesusar arccäna uca. 41Andresajj janïr cunäquipana Simón jilaparuw thaker saräna, ucatsti saraquïnwa:\n—Mesiasaruw jicjjatapjjta. (Ucasti Cristo sañwa muni.)\n42Ucatsti Andresajj Simón jilaparojj Jesusan ucaruw irpäna. Jesusasti uñjasinjja sänwa:\n—Jumajj Simón sutinïtawa, Jonasan yokapa, ucampis jichhajj Cefas sutinïyätawa. (Ucasti Pedro sañwa muni.)\nJesusajj Felipempiru, Natanaelampiruw jawsi\n43Khepürusti Jesusajj Galilea tokeruw sarañ munäna, ucatsti Feliperuw jicjjatäna:\n44Aca Felipesti Betsaida marcanquirïnwa, ucasti Andresampin Pedrompina marcaparaquïnwa. 45Felipesti Natanael thakeriw saräna, ucatsti saraquïnwa:\n—Uñjapjjtwa cawquïri chachjjattejj Moisesajj ley libropanjj kellkcänjja, uqhamarac qhitjjattejj profetanacas kellkcänjja uca chacharu. Ucasti Jesusawa, Nazaret marcanquiri Josean yokapa —sasa.\n46Natanaelasti ucjjarojj saraquïnwa:\n—Nazaret marcatjj ¿cuna sumarac mistuspa? —sasa.\n—Jutam uñjiri —sasa.\n47Jesusasti Natanaelaru jac'achasinquir uñjasajj sänwa:\n—Acajjay, chekpach israelitaw juti, jupansti janiraquiw cuna sallkjañas utjquiti —sasa.\n48Ucatsti Natanaelajj jisct'änwa:\n—Janïr Felipejj jawscäyätam ucqhatpachaw nayajj uñjsma cunapachatejj higo ali c'uchuncascäyäta ucapacha —sasa.\n49Natanaelajj ucjjarojj sänwa:\n—Yatichiri, jumajj Diosan Yokapätawa, Israel marcan Reyipa —sasa.\n—¿Higo ali c'uchun uñjsma uc satajjatti nayarojj iyawsista? Ucat sipansa jichhajj jach'a luräwinacwa uñjäta.\n—Khanacwa sapjjsma, jumanacajj uñjapjjätawa alajjpach jist'arata, Diosan angelanacaparusti maqhatquiri, uqhamarac Jaken Yokapjjaru sarakasinquiri —sasa.


Números 11 - Holy Bible [Aymara Bible 1997] - (Núm 11)\nMä urusti israelitanacajj Tatitu tokwa parlapjjäna, jupanacan jan walt'añanac utjatap laycu. Tatitusti ucanac ist'asajj wal colerasïna, ucatsti mä nina apayanisajja campamenton thiyanacapwa phichhantäna.\nMarcajj arnakasïnwa Moisesar yanap mayisa. Moisesasti Tatituruw jupanacatac mayïna, ucat ninajj jiwarjjänwa.\nUcatpï qhä chicajj Tabera sas sutichatäjjänjja, uca chekan Tatitun ninapajj jupanac contra aktatap laycu.\nIsraelitanacampi chicajj cunayman casta jakenacaw saratayna, ucanacasti mank'añacwa munasipcäna; ucatsti israelitanacajj jupanacamp chicaw jachapjjaraquïna aqham sasa: “Aychaquis utjaspa mank'añataqui.\nAmtastanwa Egiptona inaqui chawlla mank'atasjja, uqhamaraquiw mank'araquïyätan pepinonaca, melonanaca, puerronaca, cebollanaca, ajosanaca.\nUcampis jichhajj mank'atjamaw jiwarasctan, janiraquiw cunas utjquiti, aca maná mank'aquiw utjasqui” sasa.\n(Aca maná satasti cilantro kokan jathapar uñtatänwa, colorapasti mä juc'a k'ellur uñtataraqui, resina aceitjama,\nucatsti saborapajj jac'ut lurat tortjama, aceitjamaw k'aphïna. Jakenacajj ucanac apthapiriw mistupjjäna, ucatsti pekapjjänwa jan ucajj ch'ajjt'asipjjänwa t'ant'anac lurasa.\nArumjarusti, cunapachatejj sullajj campamentjjaru purintäna ucqhajj uqhamaraquiw maná satajj jalartanïna.)\nMoisesasti ist'änwa israelitanacaru, uqhamarac familianacaparu, carpa mantañanacapan jachasipquiri. Tatitusti wali colerasïna. Uqhamaraquiw Moisesas mayjt'asïna,\nucatsti Tatiturojj sänwa: —¿Cunatsa sirvirimaru jan wal uñjta? ¿Cunas juchäjje nayan aca marcampi acatak ch'am tucuñajjataquejja?\n¿Nayasti jupanacanjja awquipätti, taycapätcha juman mayiñamataqui, ñuñur wawanacäpcaspas uqhama, nayan amparajjar apañajjataqui, cawquïri oraktejj nayra awquinacajjaru ‘churämaw’ siscäyäta ucacama?\n¿Cawqhatsa nayajj aycha apsü take aca jakenacar mank'ayañataquejja? Jacht'asisaw nayar jutapjjetu: ‘Aycha churapjjet mank'añataqui’ sasa.\nJaniw naya sapaqui take aca jakenacar apnakquiristti. Nayataquejj wali ch'ama tucuñawa.\nJumatejj uqham jan walinacampi uñjasquitäta ucqhajj, walïspaw nayan jiwjjañajjajja, nayarutï chekpachansa munchista ucajja. Uqhamanwa jan cuna jan walt'añanacsa uñjcjjeristti —sasa.\nUcampis Tatitojj juparojj sänwa: —Tantacham pakallk tunca israelitanacan jilïriparu, cawquïrinacatejj marcar apnakerjamäqui ucanacaru, ucatsti irpanim Tatitumpi Jiquisiñ Carparu, ucan suyapjjpan jumamp chica.\nNayaw sarakanisin jumampi parlä, ucatsti juman chicat ajayumwa jupanacar churä jumaru aca marca apnakañ yanapt'añapataqui. Uqhamatwa jani juma sapaquïcjjätati.\nUcatsti qhitam jakenacaru arumanthitac k'omachasipjjpan, ucatwa aycha mank'apjjani. Nayasti ist'twa jachatanacapa: ‘Aychaquis utjistaspa mank'añataqui, waliquïsipcäyätanwa Egiptonjja’ sasa. Waliquiwa, nayaw aycha churä mank'apjjañapataqui.\nJaniw mä uruquiti ni pä uruquicha, ni pheska, ni tunca, ni pä tunca uruquicha,\njan ucasti phajjspachaw aycha mank'apjjäta, nasanacamatsa jaksuñcama, uqhamarac cunapachatejj ajjtasjjapjjäta ucqhacama, naya Diosaru jisc'achapjjesta, uqhamarac naya nayräjjan jachapjjta uca laycu, ‘¿Cunatsa Egiptot mistunpachätan?’ sasa.\nUcatsti Moisesajj sänwa: —Aca jakenacasti nayampi chica jutirinacäqui ucanacajj sojjta patac waranka jakenacawa, ucat jumajj sapjjesta: ‘Aycha churapjjäm mank'añataqui’ sasa.\n¿Cawqhansa utjaspa walja ovejanaca, vacanacasa jiwayañataqui, uqhamat takeniru mank'ayañataquejja? Janiw take kotanquir chawllanac churasas takenir mank'aycsnati —sasa.\nUcampis Tatitojj sänwa: —¿Amuytati nayajj janis ch'amanïquirista uqhama? Jichhaw uñjäta phokhasiniti janich phokhasini arsutanacajjajj ucjja.\nMoisesasti mistuwayasinjja jakenacaruw parläna, cuntejj Tatitojj juparu siscatayna ucanaca, ucatsti pakallk tunca israelitanacan jilïrinacaparuw tantachäna carpa thiyaruw jupanacarojj sayt'ayaraquïna.\nUcatsti Tatitu Diosajj kenayanjam sarakanisinjja, Moisesampiw parläna; ucapachasti Moisesan chicat ajayup catusinjja, uca pakallk tunca jilïrinacaruw churäna. Cunapachatejj ajayojj jupanac patjjaru purïn ucqhajj profetanacjamaw parlapjjäna, ucampis janiw mayampsa uqhamjja parlapcjjänti.\nPakallk tuncanitjja paniniw ajllitäpjjäna, maynin sutipajj Eldad sata, mayninjja Medad sataraqui, ucampis janiw carparojj sarapcänti jan ucasti campamentoruwa kheparjjapjjäna. Ucampisa, uqhamaraquiw jupanac patjjarojj ajayojj purïna, ucatsti profetanacjamaw parlapjjäna campamentonjja.\nUcatsti mä waynaw jalasinjja Moisesaru aqham säna: —Eldad chachampi Medad chachampejj profetanacjamaw campamenton parlasipqui —sasa.\nUcatsti Josué sat Nun chachan wawapajj, cawquïritejj waynatpacha Moisesan yanapiripäcän ucajj, aqham sänwa: —¡Moisés! Nayan jilïrejja, jan ucanacjja lurayamti —sasa.\nUcampisa Moisesajj sänwa: —¿Cunatsa jumajj naya sapan parlañajjaqui muntajja? Tatitojj inas takpach marcaru ajayup churaraquispa, ucatsti takeniw profetanacäpjjaspajja —sasa.\nUcapachasti Moisesajj Israelan jilïrinacapampejj campamentoruw cuttjjapjjäna.\nTatitojj mä thaywa jach'a kota toket thayt'ayanïna, ucatsti walja codornis sat jamach'inacwa apayanïna. Ucanacajj campamentoruw puripjjäna, uqhamarac thiyanacaparusa. Campamento muytasa mä uru saracamaruw uca jamach'inacajj puripjjäna; altorojj mä metrorjamaquiw thoknakapjjäna.\nTake uca uru, uca aruma, khepärmanthi urumppachaw jakenacajj codornis jamach'inac caturapjjäna. Juc'a caturirïqui ucajj tunca monton codornis jamach'inac montont'äna, ucatsti campamento thiyaruw wañarayapjjaraquïna.\nUcampis ucqhaw israelitanacajj codornis jamach'inacan aychanacap qhisttasipcäna, ucapachaw Tatitojj jupanacataqui colerasïna, jupanacarusti mutuyasina, walja jakenacaruw jiwarayaraquïna.\nUcatwa uca chekarojj Kibrot-hataava sas sutichapjjäna, uca chekan mank'añac munasquiri jakenacaru imantapjjatap laycu.\nKibrot-hataava ucqhatjja, takpach jakenacajj sarasipcaquïnwa Hazerot sat chekaru puriñcama, ucatsti ucan kheparapjjaraquïna.


Global Voices Aymarata » Mayni “falso profeta” tayiko juparuw 16 mara mutuñ utar jist’antapxatayna · Global Voices Aymarata » Print\nMayni “falso profeta” tayiko juparuw 16 mara mutuñ utar jist'antapxatayna\nJaqukipäw uñt'ayata/apkatata 15 Lakan phaxsi 2015 18:31 GMT 1\t · Qillqiri Abdulfattoh Shafiev (es) ukan jaqukipiri\tGabriela Garcia Calderon Orbe, Victoria Tinta Quispe\nCategoria-naka: Tayikistán, Arte y Cultura, Citizen Media, Governance, Religión\nSaidmahdikhon Sattorov, 65 maran chachax Tayikistán markanx Jeque Temur ukham uñt'atataynawa, jupax 16 maratakiw mutuñ utar jist'antata  julio phaxsi qalltanx jupax uka uraq katuntatayna, ‘poligamia’, ‘extorsión’, ‘profanación de muertos ukat samarañ chiqawjanak’ ukat yatichaw utji ukanak jist'antañ munatayna. Sattorov, jupax ‘Qhipa Profeta’ ukjamakaspas ukjam uñt'ayasiñ munatayna, Profeta Mahoma religión islámica uksan ukham uñt'atañ munatayna.\nUllart'apxama: ‘Qhipa profetax uraqinak katuntasinx mutuñ utar jist'antataw uñjasi “\nTemur jupax anata phaxsinw audiencia uka uñt'ayatayna, janis mä warminikitap uñt'ayi, mä uraqi chiqanx jan khitin iyawsataw utanak lurasitayna, ukanx wawanakaparux janiw yatiqañ utar sarañap munkataynati.\nUkampirus mayni juez república exsoviética, musulmana ukjam uñt'atax jeque-mpix janiw p'amp'achaw mayiw uñt'ayataynati, uka jaqisti tawaquanakamp inak uraq katuntatanx wali k'uchikipuniskataynawa.\nSitio Web uksan ullirinakapax janiw kamsapkataynasa. Cibernautas tayikos ukanakastï jeque jupatakix wali phiñasitapxataynawa.\nOzodagon , Khayr sutin ullirix qillqt'ataynawa:\nUka jaqir qhisphiyapxama. Taqpach irnaqirinakax qullqi muniripxaraktawa. Juez uka suma k'añaskumx payllaw qullqimampikit alta? Ozodagon, [aka qillqat] ult'ayama!\nMarhabo, jupax Ozodagon  ukan ulliripawa, jupax iyawanwa:\nPisin jakirinakarukiw mutuñ utar jist'antañaspa. Kawkhankis sumankañaxa? Aka awkix mutuñ utan jiwxaniwa.\nKalkhoznik, jeque jupat mä sitio web de Asia Plus  uksan qillqataparuw qillqt'i:\nAkxat amuyt'añax ch'amawa. Sheikh jupax sufi ukjamawa, política uksar yäqañapax janiw utjkanti, khunu qulluthiyan jakasirïnwa, janiw khitirus kuns kamsirikiti, kunjamtï juch jaqupk ukax jan waliwa… jupanakax yanqhachañ munapxi.\nUkampirus yaqhanakatakix ukax chiqawa. Tayikistán irpiripax Islam uksankirinakarux jark'iwa. Palla pallanakax musulmanes con barba  uñt'ataruw iyawsapxi.\nURL to article: https://aym.globalvoices.org/2015/08/7450\n 16 maratakiw mutuñ utar jist'antata: http://news.tj/ru/news/lzheprorok-osuzhden-na-16-let-zaklyucheniya\n Qhipa profetax uraqinak katuntasinx mutuñ utar jist'antataw uñjasi: https://es.globalvoicesonline.org/2015/02/20/un-ultimo-profeta-enfrenta-penas-de-prision-por-acaparamiento-de-tierra-y-poligamia-en-tayikistan/\n musulmanes con barba: https://es.globalvoicesonline.org/2015/04/22/autoridades-tayikas-dan-caza-al-hijab-y-combaten-la-barba/


Umatanaka - MFtD\nAnata phistana, walja jaqinakawa umaraskatäna, siwa.\nAkham satätanawa: Ch'alla Sawalla, warmipasti, Tumitila; Tatalmari muniripasti, Tuminkita; Ariyanuna warmipasti, Tumasa. Uka urux iritita urutänawa. Uywanakaru Ch'allaña urutänawa. Jayp'uruxa uywanakaru k'illphaña qalltapxatäna. Alkulita umxatt'asa, ukhamaw k'illphaña tukuyapxatäna. Ukatxa ulla manq'apxatäna, wasitatwa umañ qaltapxatäna. Umapxatäna, umapxatäna jayp'üxatänawa.\nUkatxa Tuminkitawa qhayqhaña qalltatäna; kirkisisa, thuqusisa sarnaqxatäna; Tatalmaristi Ariyanumpi, Ch'alla Sawallampi walja kunar iñtatanaka ajiyasipxatäna. Ch'alla Sawallax akham Tatalmarirux satäna:\n-Nayax Ch'alla Sawalla lamp'a turuni karaju, phuchajas waka charat charaniraki karaju. Janiw yäqksmati akch'arusa Tatalmarillu karaju…!!\nTatalmaristi, wal kulirasisaw nuwañ munatäna. Ukarskamaxa intix jalantkatänawa, chhaphu chhaphüxkatänawa. Ukjkamasti, uka umatanakaxa ajiyaskama qarjtapxatänawa. Utaruwa mantxapxatäna, ukanxa umaraskapxakitänawa, janiwa amuyasxapxatänati.\nTuta ch'amakaxatänawa. Ukatxa Tatalmarixa anqaruwa chhuxarasiri mistutäna. Chanka chanka jani amuyasisa; wurunakaruwa chhuxkatatäna; warusti, may mat'aqsutayna. Ukatxa Tatalmarixa, akham satayna:\n-Ch'alla Sawalla jan lawampi, jan lawampi, chachästa ukax ch'akupura nuwt'asiñani.\nSasaw wurunakarux satänaxa. Ukatxa Tatalmarixa takintarakitaynawa. Wurusti, mat'aqkamixa kayu p'akkatatäna. Ukatxa umatax satänawa:\n-Wasta wasta, kumpari atipjistawa, jichha akat khuysarux jäqamawa, yäqamawa.\nSasaw jan suma amuyasisa wurunakaruxa satäna.\nsubmitted by Maarten Janssen 2014-04-26